21 MAUT BOT TERBALIK DI LAUT MERAH YAMAN

SANAA, YAMAN: Seramai 21 penumpang, termasuk 12 wanita dan tujuh kanak-kanak maut selepas bot yang dinaiki terbalik di Laut Merah, Yaman pada petang Selasa.

Bot yang membawa 27 penumpang itu dilaporkan terbalik di luar daerah Alluheyah utara bandar pelabuhan Hodeidah, lapor Xinhua.

Kesemua penumpang dilaporkan dalam perjalanan dari Alluheyah ke Pulau Kamaran, untuk menghadiri majlis perkahwinan.

“Enam lagi penumpang dilaporkan terselamat dan dibawa ke Hospital Al-Thawra di bandar Hodeidah untuk menerima rawatan,” kata pegawai majlis daerah Akram al-Ahdal

Kemalangan dipercayai berpunca akibat angin kencang.–AlHijrah Online


WARGA PALESTIN AMAT HARGAI BANTUAN & SOKONGAN BERTERUSAN MALAYSIA

KUALA LUMPUR: Kedutaan Palestin di Malaysia berterima kasih kepada kerajaan negara ini atas sokongan teguh tidak berbelah bagi terhadap rakyat wilayah itu susulan konflik terkini di Semenanjung Gaza.

Duta Palestin ke Malaysia Walid Abu Ali berkata sokongan berterusan Malaysia buat rakyat Palestin bukan sesuatu yang baharu sekalipun dunia bersikap menutup mata terhadap penderitaan yang ditanggung oleh penduduk wilayah itu sejak berdekad lalu.

“Malaysia sentiasa memberikan sokongan dan menzahirkan semangat persaudaraan sama ada di peringkat domestik, serantau mahupun antarabangsa. Bagi pihak berkuasa Palestin, rakyat kami serta komuniti di Gaza dan Tebing Barat, Baitulmuqaddis, kami berterima kasih kepada Malaysia.

“Kami sangat hargai sokongan itu dan berdoa kepada Allah SWT agar melindungi Malaysia, memastikan ia kekal aman dan bersatu. Insya-Allah, kami akan raikan kalian di (Masjid) al-Aqsa suatu hari nanti. Terima kasih banyak Malaysia,” katanya pada persidangan media di lobi Parlimen hari ini.

Sebelum itu, Menteri Luar Datuk Seri Dr Zambry Abd Kadir menyerahkan sumbangan awal RM1 juta daripada Akaun Amanah Kemanusiaan Rakyat Palestin kepada Walid Abu, bagi meringankan beban yang ditanggung oleh penduduk Palestin akibat konflik tersebut.

Pertempuran terkini di Palestin yang melibatkan Hamas, iaitu pihak berkuasa di Gaza, dan rejim Israel sejak 7 Okt lepas, telah mengorbankan ratusan nyawa di kedua-dua belah pihak.–AlHijrah Online


LELAKI PAKSA ANAK DUA TAHUN HISAP VAPE DITAHAN

KUALA LUMPUR: Polis berjaya menahan seorang lelaki yang disyaki memaksa anaknya yang berusia dua tahun setengah menghisap rokok elektronik atau ‘vape’.

Ketua Polis Daerah Gombak, ACP Arifai Tarawe berkata, suspek berusia 23 tahun itu ditahan di Setapak semalam, selepas pihaknya serta Jabatan Kebajikan Masyarakat pergi ke rumah mereka di Kampung Baru Air Panas.

“Kedua-dua ibu dan anak dibawa ke Hospital Kuala Lumpur untuk pemeriksaan perubatan dan mereka dimasukkan ke wad di hospital itu.

“Siasatan awal mendapat kejadian berlaku pada Ahad di Taman Sahabat Jaya, Batu Caves, di sini,” katanya.

Suspek direman tujuh hari mulai esok hingga Selasa untuk membantu siasatan mengikut Seksyen 31(1)(a) Akta Kanak-Kanak 2001.

Sebelum ini, tular sebuah video berdurasi 12 saat memaparkan seorang kanak-kanak berusia dua tahun menghisap rokok elektronik (vape) yang disuapkan kepadanya, sambil menonton video animasi.

Video tersebut menunjukkan reaksi kanak-kanak itu tidak selesa setelah dipaksa menghisap vape.–AlHijrah Online


COVID-19: 17,405 KES BAHARU, ANGKA HARIAN TERTINGGI

KUALA LUMPUR: Kes baharu COVID-19 sekali lagi merekodkan angka tertinggi dengan 17,405 kes dilaporkan di Malaysia hari ini.

Kali terakhir Malaysia merekodkan kes harian melebihi 17,000 ialah pada 3 hari lalu iaitu 17,045 kes.

Ketua Pengarah Kesihatan Tan Sri Dr Noor Hisham Abdullah dalam kenyataannya Memaklumkan Selangor mencatatkan 7,171 kes diikuti Kuala Lumpur 2,880 kes, Kedah 1,112 kes, Sabah 913 kes, Negeri Sembilan 863 kes dan Johor 767 kes.

Pulau Pinang pula 760 kes, Kelantan 532 kes, Melaka 531 kes, Terengganu 490 kes, Sarawak 464 kes, Pahang 429 kes, Perak 406 kes, Putrajaya 68 kes, Labuan 16 kes, dan Perlis 3 kes. — AlHijrah Online


BRAZIL BAKAL PINDAH KEDUTAAN KE AL-QUDS

Menurut Perdana Menteri Israel, Benjamin Netanyahu, Brazil dalam proses menentukan tarikh untuk memindahkan kedutaannya daripada Tel Aviv ke Al-Quds (Jerusalem).

Dalam pertemuan dengan para ketua komuniti yahudi Brazil di Rio de Janeiro, beliau menyatakan bahawa perkara itu dimaklumkan kepadanya oleh Presiden Brazil, Jair Bolsonaro.

Netanyahu merupakan perdana menteri Israel yang pertama melawat Brazil dan mengadakan perjumpaan rasmi dengan Bolsonaro pada Jumaat lepas.

Dalam kenyataannya selepas perjumpaan itu Bolsonaro berkata ” kami memerlukan sekutu, rakan dan juga saudara yang baik seperti Benjamin Netanyahu”.

Manakala Netanyahu menyatakan bahawa Bolsonoro telah menerima pelawaan beliau untuk mengadakan lawatan ke Israel yang berkemungkinan dijadualkan pada Mac depan. – Al-Quds Foundation Malaysia


TANAH RUNTUH DI RAUB, TIADA MANGSA TERLIBAT

KUANTAN: Jabatan Bomba dan Penyelamat Malaysia (JBPM) Pahang mengesahkan berlaku kejadian tanah runtuh di laluan belakang premis perniagaan di Jalan Tun Razak di bandar Raub, hari ini.

Ketua Zon 3 JBPM Pahang Sharulnizam Nasir bagaimanapun berkata runtuhan tanah daripada ketinggian 15 meter dan membabitkan kawasan seluas 30 meter itu tidak melibatkan mangsa.

“Pihak bomba dimaklumkan kejadian pada 2.45 petang dan pemeriksaan dilakukan bagi memastikan kawasan itu selamat. Pemantauan akan dibuat dari semasa ke semasa untuk memastikan tiada kejadian tidak diingini berlaku,” katanya semasa dihubungi di sini hari ini.

Sementara itu, Ahli Parlimen Raub Chow Yu Hui menerusi status di akaun Facebooknya memaklumkan Majlis Daerah Raub (MDR) akan melakukan kerja pembersihan runtuhan dan menutup laluan belakang bangunan terlibat dengan segera.

“Saya menasihatkan peniaga (di premis terlibat) supaya memastikan tiada pekerja atau sesiapa menetap di bilik belakang bangunan itu kerana dibimbangi jika kejadian berulang, ia boleh membahayakan nyawa,” katanya.–AlHijrah Online


BERLAKU PERPECAHAN UMMAH JIKA TIDAK HORMATI MUFTI

KOTA BHARU: Umat Islam diminta menghormati pandangan institusi mufti apabila ia berkaitan dengan fatwa, dan tidak mengecam badan tersebut.

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, pandangan mufti perlu disambut dengan cara berhemah walaupun berbeza pandangan daripada orang ramai.

“Fatwa itu mengambil kira semua aspek berlandaskan hukum dan syariat yang terkandung dalam Al-Quran, hadis serta sumber hukum lain, termasuk ijtihad oleh mereka yang pakar dalam agama Islam,” katanya.

Lapor Sinar Harian, Ahmad Marzuk menyatakan umat Islam tidak wajar meremehkan fatwa serta pandangan yang dikeluarkan mufti walaupun terdapat segelintir yang tidak bersetuju.

Ujarnya, badan tersebut merupakan institusi terakhir yang bertanggungjawab dalam urusan agama berkaitan dengan fatwa, iaitu persoalan berbangkit dalam perihal hukum-hakam Islam.

“Bila mufti dihormati, secara tidak langsung perpaduan dalam negara dapat diperkukuhkan.

“Kalau semua orang nak pakai pandangan sendiri, tidak rujuk kepada pandangan akhir daripada mufti maka berlakulah perpecahan berterusan dalam kalangan masyarakat,” katanya.

Kenyataan tersebut mengundang kecaman sebahagian warga net di media sosial.

Malah konteks keseluruhan ucapan Dr Luqman dalam sebuah video webinar Universiti Kebangsaan Malaysia (UKM) juga berkemungkinan disalah tafsir.—AlHijrah Online


HELIKOPTER TERHEMPAS DI TAMAN MELAWATI

KUALA LUMPUR: Terdapat kejadian helikopter terhempas berhampiran Taman Melawati, Ampang, Selangor hari ini.

Kejadian dilaporkan berlaku sekitar jam 12 tengah hari.

Insiden melibatkan dua buah helikopter yang dipercayai bertembung di udara sebelum terhempas.

Dilaporkan terdapat empat mangsa iaitu tiga lelaki dan satu perempuan dimana dua daripada mereka dilapor tidak sedarkan diri. — AlHijrah Online.


FAM PERTIMBANG GUNA VAR DALAM PIALA FA, PIALA MALAYSIA MUSIM DEPAN

PETALING JAYA: Persatuan Bolasepak Malaysia (FAM) bersedia memperkenalkan sistem Video Bantuan Pengadil (VAR) dalam kancah saingan Liga Malaysia 2023 dengan Piala FA dan Piala Malaysia dipilih sebagai medan percubaan.

Timbalan Presiden FAM Datuk Mohd Yusoff Mahadi berkata badan induk itu kini dalam proses penelitian dan perbincangan untuk merealisasikan hasrat tersebut yang bakal menyaksikan arena bola sepak negara mengorak satu lagi langkah ke hadapan.

“Buat masa sekarang, kita cuma bincangkan sama ada untuk mengadakan VAR pada 2023 bagi Piala FA dan Piala Malaysia, belum dalam saingan liga.

“Setakat ini, semua Exco bersetuju untuk kita gunakan VAR bagi kedua-dua kejohanan itu dan perkara ini bergantung kepada Jawatankuasa Teknikal FAM diterajui Datuk S. Sivasundaram,” katanya pada sidang media Mesyuarat Jawatankuasa Eksekutif FAM kali keenam bagi penggal 2021-2025 di Wisma FAM di Kelana Jaya, hari ini.

Pada masa sama, Sivasundaram berkata elemen yang perlu dititikberatkan dalam pelaksanaan VAR adalah kos yang mencecah jutaan ringgit selain kualiti capaian Internet di venue dan kemampuan dari segi peralatan melibatkan aspek penyiaran.

Sehubungan itu, beliau yang juga Timbalan Presiden FAM berkata penggunaan VAR bagi kedua-dua saingan Piala FA dan Piala Malaysia mungkin tertakluk kepada perlawanan-perlawanan tertentu seperti peringkat separuh akhir dan akhir.

“Perkara ini kita perlu berbincang dengan MFL (Liga Bolasepak Malaysia) kerana mereka adalah badan pentadbir Liga Malaysia,” katanya sambil memaklumkan beberapa pengadil tempatan akan dihantar menyertai kursus VAR selama enam hingga sembilan bulan.

Baru-baru ini, FAM telah mengadakan perjumpaan bersama dua syarikat pembekal VAR iaitu Hawk-Eye Innovations dan Mediapro bagi mendapatkan butiran dan data penting mengenai teknologi itu yang digunakan secara meluas di peringkat antarabangsa.

Hawk-Eye Innovations dan Mediapro bukan lagi nama asing dalam teknologi VAR apabila kepakaran mereka digunakan dalam kancah saingan liga Eropah dan kejohanan peringkat benua.

Dalam perkembangan lain, Mohd Yusoff berkata FAM menunggu kata putus daripada Persatuan Bolasepak Qatar (QFA) untuk menghantar skuad Bawah 16 Tahun (B-16) kebangsaan berlatih selama sebulan di sana sebagai persediaan menghadapi Piala Asia B-17 2023 yang dijadual berlangsung pada Mei.

Selain itu katanya Jawatankuasa Eksekutif FAM turut bersetuju melantik Soleen Al-Zou’bi dari Jordan sebagai Ketua Jurulatih skuad wanita kebangsaan yang baharu berkuat kuasa Disember ini menggantikan Jacob Joseph, sementara Noor Zaidi Rohmat sebagai pengendali baharu Skuad Projek FAM-MSN menggantikan Hassan Sazali Waras.–AlHijrah Online


KISAH WANITA JAGA IBU LUMPUH MAHU MOHON BANTUAN GEREJA PERLU DIJADIKAN PENGAJARAN

TAIPING: Isu wanita yang menjaga ibunya yang lumpuh serta mempunyai enam orang anak yang tular di laman sosial ekoran mendakwa lambat mendapat bantuan dan berhasrat mahu mendapatkan bantuan dari gereja perlu dijadikan pengajaran.

Menteri di Jabatan Perdana Menteri Hal Ehwal Agama, Datuk Idris Ahmad berkata, walaupun kes tersebut telah selesai, namun ia perlu dijadikan pengajaran agar tidak berulang.

Menurut Idris, konsep ambil tahu perlu menjadi pegangan sterutama jiran-jiran agar tidak ada lagi keluarga susah yang terabai.

“Biar kita yang mencari orang susah, bukan orang susah yang mencari kita. Kita yang makan gaji ni, ada elaun, kita carilah mereka.

“Kita dapat maklumat daripada imam atau jawatankuasa JKK, maklumat mereka mesti kita daftar dan simpan,” katanya.

Jelas Idris, malah terdapat hadis Nabi Muhammad S.A.W yang menyuruh supaya orang mukmin tidak membiarkan jirannya dalam keadaan lapar.

Katanya, tindakan memaklumkan kepada pihak berkuasa  masalah yang dihadapi jiran juga adalah satu bentuk bantuan.

Idris berkata demikian kepada media selepas menyampaikan sumbangan kepada calon Sijil Pelajaran Malaysia (SPM) dan Sijil Tinggi Agama Malaysia (STAM) 2021 di Simpang, Taiping hari ini.

Rabu lalu, Berita AlHijrah melaporkan kes Diwiyana Mohamed yang videonya tular di tiktok selepas mendakwa permohonan bantuan ibunya lambat diluluskan Jabatan Kebajikan Masyarakat (JKM) dan Majlis Agama Islam dan Adat Melayu Perak (MAIPK).

Diwiyana atau dikenali sebagai Kak Yana mendakwa telah membuat permohonan untuk mendapatkan bantuan melalui dua agensi itu sebanyak dua kali.

Gara-gara menyatakan hasrat mahu meminta bantuan daripada gereja sebagai langkah akhir, video tersebut mendapat lebih satu juta tontonan.

Namun tindakannya itu berbaloi dan pelbagai pihak tampil memberi bantuan termasuk JKM yang meluluskan RM500 sebulan bermula Mac ini. –AlHijrah Online


USIM CIPTA APLIKASI QURAN ISYARAT PERTAMA, MUDAHKAN OKU

NILAI: Universiti Sains Islam Malaysia (USIM) melalui Fakulti Pengajian Quran dan Sunnah (FPQS) berjaya mencipta aplikasi Quran Isyarat pertama di negara bagi memudahkan Orang Kurang Upaya (OKU) masalah pendengaran untuk membaca dan mendalami Al-Quran.

Naib Canselor USIM Datuk Dr Mohamed Ridza Wahiddin berkata Pusat Penyelidikan Ibnu Ummi Maktum (UMMI) di FPQS telah menjalankan penyelidikan meneroka ilmu baharu ke arah mempromosi keseimbangan hidup komuniti OKU bertunjangkan Maqasid Syariah dan pendekatan Islami.

“Kekuatan visual dan celik IT dalam kalangan OKU pendengaran menjadi asas kepada penerokaan dan kajian berkaitan kesediaan, kebolehgunaan dan kaedah pengajaran dan pembelajaran al-Quran berasaskan kekuatan mereka.

“Komuniti OKU pendengaran, bukan sahaja dari Malaysia malah di seluruh pelosok dunia mampu untuk membaca Quran menggunakan Aplikasi Quran Isyarat dan boleh muat turun aplikasi ini melalui platform android dan iOS secara percuma,” katanya ketika berucap pada majlis pelancaran Aplikasi Quran Isyarat dan perasmian bangunan Falkulti Perubatan dan Sains Kesihatan (FPSK) di USIM, dekat sini, hari ini.

Tunku Ampuan Besar Negeri Sembilan Tuanku Aishah Rohani Tengku Besar Mahmud berkenan merasmikan majlis yang turut dihadiri Pro-Canselor USIM Tunku Besar Seri Menanti, Tunku Ali Redhauddin Tuanku Muhriz dan Menteri Pengajian Tinggi Datuk Seri Dr Noraini Ahmad.

Mohamed Ridza berkata aplikasi tersebut turut menerima pengiktirafan Malaysia Book of Records sebagai First Sign Languange Al-Quran Application.

Jelasnya aplikasi tersebut bermula daripada hasil projek tahun akhir pelajar FPQS sesi 2015/2016 yang menciptakan courseware software interaktif pembelajaran Quran dan Solat (iSign QurANIS) pada 2017.

Kemudian hasil maklum balas Persatuan Orang Pekak Muslim Malaysia (PRISMA) dan Persatuan Orang Pekak Negeri Sembilan (NESDA) membuka ruang penambahbaikkan produk ini daripada courseware software kepada platform Android dan iOS.

Katanya projek ini menerima suntikan dana di bawah program Yayasan Inovasi Malaysia (YIM) dengan sokongan SME Corp bagi menyempurnakan Fasa satu dan dua iaitu menaik taraf reka bentuk aplikasi dan melengkapkan 30 juzuk kaedah Tilawah Quran dengan isyarat kod tangan Quran dan transliterasi Makhraj.

Pengarah UMMI Dr Norakyairee Mohd Raus berkata setakat ini Surah Al-Fatihah dan Juzuk Amma atau Juz ke-30 dalam Al-Quran telah lengkap dibangunkan dan baki 29 juzuk lagi memerlukan dana khas bagi menyempurnakan 30 Juzuk Quran.

Norakyairee berkata kos pembangunan aplikasi tersebut bagi fasa satu dan dua mencecah hampir RM1 juta dan memerlukan kira-kira RM3 juta lagi bagi fasa tiga untuk melengkapkan baki 29 juzuk Terjemahan Quran mesra OKU pendengaran.

Noraini dalam ucapannya berkata kejayaan aplikasi tersebut telah menarik minat Yayasan Inovasi Malaysia (YIM) dengan menjemput penyelidik daripada UMMI mempromosikan aplikasi tersebut di Expo Dubai 2020 sebagai pendedahan di peringkat antarabangsa. – AlHijrah Online


TUN MAHATHIR TERIMA SUNTIKAN VAKSIN COVID-19

LANGKAWI: Bekas Perdana Menteri, Tun Dr Mahathir Mohamad selesai menerima suntikan vaksin COVID-19 jenis Pfizer-BioNTech di Pusat Pemberian Vaksin (PPV) di Kompleks Sukan Langkawi, di sini.

Isterinya, Tun Dr Siti Hasmah Mohd Ali turut bersama dalam menerima suntikan vaksin tersebut.

Menurut Dr Mahathir, rakyat tidak perlu meragui tentang keberkesanan vaksin COVID-19 yang sudah diluluskan pihak berkuasa, malah perlu yakin ianya dapat mengurangkan jangkitan.

“Ada vaksin yang perlu disuntik dua kali, malah ada cuma sekali, tapi vaksin COVID-19 yang diluluskan pihak berkuasa semua sudah ditapis dan berkesan.

“Proses suntikan semua rakyat perlu dipercepatkan kerana penduduk Malaysia kira-kira 33 juta, tidak ramai berbanding Amerika ada 360 juta,” katanya.

Tambahnya golongan berusia dan mempunyai masalah kesihatan sewajarnya diberi keutamaan dalam menerima suntikan vaksin.

“Sebagai warga emas saya ingin mengajak bukan sahaja yang berumur seperti saya tetapi juga rakyat yang lebih muda untuk turut bersama divaksin apabila tiba giliran nanti,” katanya.

Menurut ciapan yang dimuat naik Jawatankuasa Khas Jaminan Akses Bekalan Vaksin COVID-19 di laman Twitter, Dr Mahathir, 96 tahun, yang juga ahli Parlimen Langkawi itu merupakan penerima vaksin tertua di Malaysia setakat ini.—AlHijrah Online

Terdahulu, Dr Mahathir memilih untuk menerima suntikan vaksin COVID-19 bersama kumpulan kedua petugas barisan hadapan, di sini.


DUA MAUT DALAM NAHAS MYVI REMPUH LORI KONTENA

AMPANG: Seorang lelaki dan seorang wanita maut selepas kereta dinaiki mereka merempuh belakang sebuah lori kontena yang parkir di bahu jalan di Jalan Wawasan, Bandar Baru Ampang di sini awal pagi tadi.

Pengarah Jabatan Bomba dan Penyelamat Malaysia Selangor Norazam Khamis berkata, pihaknya menerima panggilan pada jam 3.04 pagi berhubung kejadian sebelum mengerahkan 10 anggota dan pegawai bersama jentera dari Balai Bomba dan Penyelamat Ampang ke lokasi kejadian.

“Laporan awal kemalangan membabitkan kereta Perodua Myvi dinaiki mangsa melanggar belakang lori kontena terbabit yang parkir di bahu jalan.

“Mangsa tersepit di ruang hadapan kereta di mana mereka mengalami kecederaan parah dibawa keluar bomba pada jam 3.50 pagi sebelum disahkan meninggal dunia oleh pasukan perubatan,” katanya dalam kenyataan hari ini.

Katanya kedua-dua mangsa yang mengalami kecederaan parah telah dikeluarkan anggota bomba pada jam 3.50 pagi menggunakan peralatan khas.

Mangsa berusia 33 dan 42 tahun itu disahkan meninggal dunia oleh pihak Kementerian Kesihatan Malaysia dan mayat mangsa diserahkan kepada pihak polis untuk tindakan selanjutnya.–AlHijrah Online


KERTAS PUTIH PEROLEHAN VAKSIN COVID-19 TIDAK IKUT PROSEDUR DIBENTANG DI PARLIMEN

PUTRAJAYA: Kertas Putih berkaitan perolehan dan kos pembelian vaksin COVID-19 yang didapati tidak mengikut prosedur sebelum ini akan dibentangkan pada persidangan Parlimen akan datang, kata Perdana Menteri Datuk Seri Anwar Ibrahim.

Beliau berkata perolehan bekalan vaksin berkenaan telah dilakukan oleh Menteri Kesihatan ketika itu tanpa melalui persetujuan Peguam Negara (AG).

Dalam sidang media selepas mempengerusikan mesyuarat Kabinet di sini hari ini, Anwar berkata Menteri Kesihatan Dr Zaliha Mustafa akan memperincikan perkara tersebut apabila Kertas Putih berkenaan dibentangkan nanti.

“Kertas Putih ini akan dibentangkan kerana pada peringkat awal dikesan terdapat ketirisan kerana dipercayai tidak melalui peraturan atau proses yang sepatutnya. Perolehan bagi sesetengah vaksin ini amat diragui dari segi jumlah dan kos yang terlibat,” katanya.

Tanpa mendedahkan menteri terlibat yang perlu memberi penjelasan, Anwar bagaimanapun berkata: “Soal utama juga bukan siapa menteri, tetapi menteri-menteri terlibat perlu jawab dan memberi penjelasan berhubung perkara itu.”

Kementerian Kewangan (MoF) sebelum ini menurunkan kuasa kepada Kementerian Kesihatan (KKM) dan Kementerian Sains, Teknologi dan Inovasi (MOSTI) bagi memuktamadkan perolehan vaksin di peringkat kementerian masing-masing.

Langkah tersebut merupakan sebahagian daripada usaha untuk memudah cara dan menyegerakan pelaksanaan Program Imunisasi COVID-19 Kebangsaan (PICK).–AlHijrah Online


DUA REMAJA DITEMUKAN LEMAS DI SUNGAI PAHANG

KUANTAN: Dua remaja lelaki ditemukan lemas di Sungai Pahang di Kampung Batu Embun, Jerantut petang tadi.

Pegawai Perhubungan Awam Jabatan Bomba dan Penyelamat Malaysia (JBPM) Pahang Zulfadli Zakaria berkata mangsa ialah Mohd Safwan Zamri dan Mohd Hanafi Romzi, kedua-duanya berusia 13 tahun.

“Kedua-dua mangsa ditemukan orang awam sebelum pasukan bomba tiba di lokasi kejadian dan diserahkan kepada polis untuk tindakan selanjutnya,” katanya dalam kenyataan hari ini.

Zulfadli berkata pihaknya menerima panggilan kecemasan mengenai kejadian pada 3.07 petang dan jentera bomba mengambil masa 20 minit untuk tiba ke lokasi kerana balai bomba terdekat terletak 20 kilometer dari kampung berkenaan.–AlHijrah Online


POLIS BERJAYA TANGKAP SUSPEK UTAMA MACAU SCAM YANG LARI DARI SPRM

KUALA LUMPUR: Suspek utama kes Macau Scam Alvin Goh Leong Yeong yang melarikan diri daripada ibu pejabat Suruhanjaya Pencegahan Rasuah Malaysia (SPRM) berjaya ditangkap polis awal pagi tadi.

Tangkapan itu dibuat selepas suspek diburu selama 15 hari oleh polis.

Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, lelaki berusia 32 tahun itu ditahan di sebuah hotel di luar Lembah Klang, bersama seorang wanita kira-kira jam 1 pagi tadi.

“Alvin yang berstatus ‘wanted’ akan disiasat di bawah Seksyen 4 (1)(C) Akta Judi Terbuka 1953.

“Selepas tindakan itu diambil, Alvin Goh akan ditahan mengikut Akta Pencegahan Jenayah 1959 (POCA),” katanya.

Sebelum ini, suspek dilaporkan memanjat pagar dengan bantuan dua pengawal peribadi yang sudah bersedia bersama sebuah kereta yang menunggu di tepi jalan.

Dia berjaya meloloskan diri daripada tangkapan polis yang sedang menunggunya di pintu pagar utama bangunan SPRM pada hari kejadian. –AlHijrah Online


TANAH MENDAP LEBUHRAYA KL-KARAK DISEBABKAN KERJA PEMBINAAN TEROWONG ECRL

KUALA SELANGOR: Kejadian tanah mendap berhampiran Plaza Tol Bentong di Kilometer (KM) 66.1, Lebuhraya Kuala Lumpur-Karak dipercayai disebabkan pembinaan terowong laluan Rel Pantai Timur (ECRL), kata Menteri Kerja Raya Datuk Seri Alexander Nanta Linggi.

“Punca peringkat awal ini kerana pembinaan terowong di bawah, projek rel ECRL,” katanya.

Beliau berkata kerja-kerja baik pulih dijangka selesai petang ini dan laluan itu boleh digunakan semula pukul 7 petang ini.

“Sebelum datang ke sini, saya telah pergi ke tempat kejadian (tanah mendap), saya agak puas hati kerana kerja-kerja pemulihan dibuat dengan cepat, pukul 7 ini dijangka boleh digunakan semula,” katanya kepada pemberita selepas melawat kerja-kerja pembinaan Seksyen 6, Lebuhraya Persisiran Pantai Barat (WCE) di sini hari ini.

Sementara itu, Kementerian Kerja Raya dalam kenyataan memaklumkan laporan awal pihak Malaysia Rail Link Sdn Bhd (MRL) mendapati tanah mendap tersebut diakibatkan daripada runtuhan terowong 2 ECRL yang berada 13 meter di bawah laluan tersebut.

Katanya, runtuhan terowong ECRL 2 itu telah menyebabkan tanah mendap seluas 9.5 meter (m) lebar x 10 m panjang x 4.3 (m).

“Pihak kontraktor telahpun mengambil tindakan dengan menimbus kawasan mendapan dengan konkrit sejak malam tadi. Kerja-kerja turapan akan dimulakan sejurus selepas konkrit keras.

“Bagi langkah pembaikan jangka panjang, satu siasatan menyeluruh akan dilaksanakan kementerian menerusi Agensi Lembaga Lebuhaya Malaysia dengan kerjasama pihak yang terlibat. Pemantauan berterusan turut dilaksanakan bagi mengesan jika ada pergerakan bawah tanah di lokasi kejadian,” menurut kenyataan itu.

Mendapan yang berlaku kira-kira pukul 8.30 malam, semalam itu telah menyebabkan penutupan kedua-dua arah Lebuhraya Kuala Lumpur-Karak, namun tidak melibatkan kemalangan jiwa.

Sementara itu, mengulas mengenai pembinaan WCE yang merentasi jajaran Banting, Selangor ke Taiping Selatan, Perak, Nanta berkata projek tersebut telah siap 88 peratus.

“Secara keseluruhannya projek itu adalah sepanjang 233 kilometer tidak termasuk 80 kilometer tidak bertol.

“Kemajuan pembinaannya sedikit lewat adalah disebabkan isu pengambilalihan tanah. Pada awalnya, belanja ambil tanah dianggarkan RM980 juta dan akhirnya melebihi RM2 bilion. Semua ini telah selesai,” katanya.–AlHijrah Online


KERAJAAN PERAK PERTIMBANG ANJUR BAZAR RAMADAN DALAM KAWASAN MASJID

IPOH: Kerajaan negeri akan pertimbangkan cadangan Jabatan Agama Islam Perak (JAIPk) untuk membenarkan penganjuran bazar Ramadan dalam kawasan masjid bagi mengurangkan kesesakan orang ramai.

Menurut Menteri Besar Perak, Datuk Saarani Mohamad, pihaknya perlu memperhalusi cadangan tersebut terlebih dahulu untuk mengambil kira pelbagai aspek termasuk kebersihan dan peraturan sedia ada sebelum membuat keputusan.

“Saya faham maksud JAIPk untuk mengadakan bazar Ramadan di masjid kerana ingin menarik perhatian orang Islam yang dapat berkunjung ke masjid selepas waktu Asar untuk membeli (juadah berbuka puasa) dan pulang ke rumah,” katanya selepas sidang media selepas melancarkan Kempen Pengumpulan Barangan Buangan Elektrik dan Elektronik (E-waste) Peringkat Negeri Perak di sini hari ini.

Tambahnya, cadangan tersebut akan dibincangkan bersama pihak berkuasa tempatan yang bertanggungjawab mengeluarkan permit bazar Ramadan.

Semalam, Bahagian Pengurusan Masjid JAIPk menyatakan masjid-masjid di Perak menggalakkan penganjuran bazar Ramadan di kawasan perkarangan masing-masing.—AlHijrah Online


POLIS BURU PEMANDU, PENUMPANG MPV REMPUH SJR, PALANG TOL

PUTRAJAYA: Polis sedang memburu pemandu dan seorang penumpang sebuah kenderaan pelbagai guna (MPV) jenis Toyota Vellfire yang melanggar beberapa sekatan jalan raya (SJR) sekitar Sepang, dan palang tol Lebuhraya Elite, semalam.

Ketua Polis Daerah Sepang ACP Wan Kamarul Azran Wan Yusof berkata kenderaan yang kelihatan mencurigakan itu pada mulanya telah diarah berhenti di SJR di Cyber 8, Jalan Persiaran Apec, Cyberjaya pada kira-kira pukul 11.30 malam.

“Pemandu kenderaan bagaimanapun tidak mengendahkan arahan polis (sebaliknya) memecut meninggalkan SJR,” katanya, dan menambah polis kemudiannya membuat hebahan maklumat di Pusat Kawalan Polis untuk mengesan kenderaan berkenaan.

Beliau berkata kereta peronda polis (MPV) telah mengejar kenderaan itu di Lebuhraya Putrajaya dan ia kemudiannya merempuh palang tol susur keluar Lebuhraya Elite menghala ke Lapangan Terbang Terbang Kuala Lumpur (KLIA) dan turut merempuh palang tol Serenia di susur keluar Lebuhraya Elite ke Dengkil.

“Kenderaan itu seterusnya merempuh satu lagi SJR ketika melalui Jalan Dengkil-Banting dengan melanggar kon polis yang diletakkan di atas jalan raya sebelum terbabas di bahu jalan ketika di Kampung Olak Lempit, Banting,” katanya dalam kenyataan hari ini.

Wan Kamarul Azran berkata kenderaan itu terbabas kira-kira 20 kilometer dari tempat SRJR Cyberjaya, dan pemandu serta penumpang bahagian hadapan kenderaan itu telah meloloskan diri, namun dua lagi penumpang berjaya ditahan.

Beliau berkata dua yang ditahan pada kira-kira pukul 2 pagi tadi itu adalah pasangan kekasih warga asing berumur 21 dan 32 tahun yang didapati tidak memiliki dokumen perjalanan yang sah, dan selepas diperiksa polis menemukan dua bungkus plastik lutsinar mengandungi ketulan kristal dipercayai syabu yang dianggar seberat 103.61 gram dalam kenderaan berkenaan.

Katanya kes disiasat di bawah Seksyen 186 atau Seksyen 279 Kanun Keseksaan kerana menghalang penjawat awam menjalankan tugas dan memandu dengan gopoh serta cuai di jalan awam.

Menurutnya bagi kesalahan menghalang penjawat awam, ia boleh membawa hukuman penjara maksimum dua tahun atau denda sehingga RM10,000 atau kedua-duanya jika sabit kesalahan, manakala bagi kesalahan memandu secara cuai, ia boleh membawa hukuman penjara sehingga enam bulan atau denda sehingga RM2,000.

Wan Kamarul Azran berkata siasatan juga akan dijalankan oleh Bahagian Siasatan Narkotik Ibu Pejabat Polis Daerah (IPD) Kuala Langat dibawah Seksyen 39B Akta Dadah Berbahaya yang memperuntukkan hukuman mati. — AlHijrah Online


PETANI DIDAKWA BUNUH BAYI LELAKI BERUSIA TIGA BULAN

ALOR SETAR: Seorang petani dihadapkan ke Mahkamah Majistret di sini hari ini atas pertuduhan membunuh bayi lelakinya berusia tiga bulan di sebuah rumah di Kampung Teluk Jawa, Sungai Lintang di sini, awal bulan lepas.

Muhammad Nasyran Zamzury, 28, didakwa membunuh anaknya Muhammad Annas di rumah berkenaan di antara 9 malam 4 Okt 2022 hingga 1.30 tengah hari, 10 Okt 2022.

Tiada pengakuan direkodkan di hadapan Majistret Siti Norhidayah Mohd Noor kerana kes bunuh di bawah bidang kuasa Mahkamah Tinggi.

Muhammad Nasyran didakwa mengikut Seksyen 302 Kanun Keseksaan yang membawa hukuman gantung sampai mati jika sabit kesalahan.

Selain itu, tertuduh turut menghadapi tiga lagi pertuduhan di mahkamah sama dan mengaku salah terhadap satu daripada pertuduhan iaitu memasukkan dadah berbahaya jenis methamphetamine ke dalam dirinya sendiri, tanpa kebenaran pihak berwajib.

Perbuatan itu didakwa dilakukan di Pejabat Bahagian Siasatan Jenayah Narkotik, Ibu Pejabat Polis Daerah Kota Setar pada kira-kira 7 malam, 10 Okt lepas.

Dia mengaku bersalah terhadap pertuduhan di bawah Seksyen 15(1)(a) Akta Dadah Berbahaya (ADB) 1952 itu dengan tarikh sebutan semula kes ditetapkan pada 18 Dis ini, sementara menunggu laporan patologi.

Bagi satu lagi pertuduhan, Muhammad Nasyran mengaku tidak bersalah mencederakan bekas teman wanitanya di sebuah bilik sewa di Jalan Meranti Off Jalan Putra, di sini kira-kira 7 pagi pada 5 Mei 2019.

Kesalahan itu didakwa di bawah Seksyen 324 Kanun Keseksaan dan kes tersebut ditetapkan untuk sebutan semula pada 20 Nov depan.

Untuk pertuduhan terakhir, Majistret Siti Norhidayah menjatuhkan hukuman penjara 14 bulan terhadap tertuduh yang mengaku bersalah dengan sengaja mencederakan isterinya, Siti Nur Kamalia Kamaruddin, 22, di sebuah rumah di Kampung Teluk Jawa, Mukim Padang Hang dekat sini, kira-kira 5 petang pada 4 Okt lepas.

Pertuduhan dibuat mengikut Seksyen 323 Kanun Keseksaan yang boleh dihukum di bawah Seksyen 326A kanun sama.

Pendakwaan dikendalikan Timbalan Pendakwa Raya Nurfatin Mastura Asri manakala tertuduh diwakili peguam Yayasan Bantuan Guaman Kebangsaan Zuriyah Mohd Nordin bagi pertuduhan mencederakan isterinya.

Bagaimanapun tertuduh tidak diwakili peguam bagi tiga lagi pertuduhan.–AlHijrah Online


KONTRAKTOR DIKOMPAUN RM4,000 TERIMA KUNJUNGAN TETAMU BERAYA

PEKAN: Polis mengenakan kompaun RM4,000 kepada seorang kontraktor kerana membenarkan kunjungan tetamu ke rumahnya sempena Hari Raya Aidilfitri, di Felda Chini 2, Khamis lepas.

Ketua Polis Daerah Pekan, Supt Mohd Razli Mohd Yusof berkata, tindakan dikenakan susulan sebuah video tular memaparkan rumah individu yang berusia 45 tahun itu sedang melakukan aktiviti kunjung-mengunjung.

Ujarnya, berdasarkan video tersebut, kelihatan beberapa individu lain yang berada dalam kediaman tersebut sedang makan dan bersembang sedangkan aktiviti berkenaan tidak dibenarkan.

“Bertindak atas maklumat, polis berjaya mengesan lelaki tersebut pada Jumaat dan menghubunginya untuk hadir ke Ibu Pejabat Polis Daerah Pekan bagi membantu siasatan.

“Lelaki itu tampil dan mengaku bersalah sebelum tindakan kompaun dikeluarkan atas kesalahan di bawah Peraturan-Peraturan Pencegahan Dan Pengawalan Penyakit Berjangkit Langkah-Langkah Di Dalam Kawasan Tempatan Jangkitan 2021 kerana tidak mematuhi arahan Perintah Kawalan Pergerakan (PKP),” katanya.

Beliau menasihati orang ramai agar sentiasa mematuhi prosedur operasi standard (SOP) PKP yang ditetapkan serta bersama-sama membantu memutuskan rantaian penularan COVID-19.

Majlis Keselamatan Negara (MKN) sebelum ini telah mengeluarkan arahan bahawa aktiviti ziarah hari raya tidak dibenarkan, termasuk aktiviti menziarahi tanah kubur serta rumah terbuka atau majlis jamuan Hari Raya.–AlHijrah Online


PENJANA: RM9 BILION UNTUK TANGANI MASALAH PENGANGGURAN, PENGEKALAN PEKERJAAN RAKYAT – PM

PUTRAJAYA: Sebanyak RM9 bilion akan diperuntuk kerajaan bagi menangani cabaran kadar pengangguran yang meningkat dan memastikan pengekalan pekerjaan rakyat dalam negara dalam tempoh pemulihan semula ekonomi negara, ekoran wabak COVID-19.

Perdana Menteri, Tan Sri Muhyiddin Yassin berkata dijangkakan peruntukan berkenaan, yang akan disalur melalui beberapa insiatif, akan dapat memanfaatkan seramai tiga juta tenaga kerja dalam negara.

“Saya tahu ramai dalam kalangan masyarakat yang bimbang akan risiko kehilangan pekerjaan dan punca pendapatan berikutan banyak sektor dan aktiviti ekonomi terjejas dalam tempoh Perintah Kawalan Pergerakan ini.

“Saya faham ekonomi akan mengambil masa untuk pulih dan terdapat golongan masyarakat  yang masih perlukan bantuan sepanjang pemulihan ekonomi,” katanya ketika membentangkan Pelan Jana Semula Ekonomi Negara (PENJANA) yang disiarkan secara langsung menerusi stesen radio dan televisyen hari ini.

Muhyiddin berkata ini termasuk melanjutkan program Subsidi Upah yang diperkenal dalam Pakej Rangsangan Ekonomi Prihatin Rakyat (PRIHATIN) dan PRIHATIN Tambahan sebelum ini dengan peruntukan tambahan sebanyak RM5 bilion. — BERNAMA


KERAJAAN NEGERI TANGGUNG PENGURUSAN JENAZAH EMPAT BERADIK MAUT KEBAKARAN

MUAR: Kerajaan negeri akan menanggung kos pengurusan jenazah empat beradik yang maut dalam kebakaran di Kampung Sabak Awor, di sini, malam tadi.

Pengerusi Jawatakuasa Hal Ehwal Agama Islam Negeri Johor Mohd Fared Mohd Khalid berkata pihaknya turut menyediakan tempat tinggal sementara kepada ibu bapa kanak-kanak terbabit.

Beliau berkata bantuan awal turut diberikan melalui Majlis Agama Islam Negeri Johor (MAINJ) sebanyak RM3,000 serta bantuan kecemasan daripada Pejabat Daerah Muar sebanyak RM2,000.

Selain itu, katanya, Jabatan Kebajikan Masyarakat (JKM) juga memberikan keperluan pakaian, tilam, selimut dan lain-lain bagi membolehkan keluarga berkenaan menjalani kehidupan seperti biasa.

“Kita juga berusaha untuk menyediakan kediaman sementara yang tidak jauh dari tanah perkuburan. Ketika ini, pejabat daerah telah kenal pasti rumah inap selama seminggu,” katanya ketika melawat ibu bapa empat beradik itu di Jabatan Forensik, Hospital Pakar Sultanah Fatimah (HPSF), Muar, hari ini.

Mohd Fared berkata pihaknya dimaklumkan proses bedah siasat masih berjalan sehingga kini dan jenazah empat beradik itu dijangka dikebumikan di tanah perkuburan di Jalan Batu 6, Bakri.

Beliau berkata kerajaan negeri juga akan membantu aspek kebajikan lain daripada pengurusan hospital sehinggalah pengebumian.

Pada kejadian 7.49 malam tadi, empat beradik berusia tiga hingga lapan tahun, maut selepas rumah mereka terbakar sehingga 70 peratus di kampung berkenaan. –AlHijrah Online


ISU BERAS PERLU DITANGANI SEGERA – AHLI PARLIMEN

KUALA LUMPUR: Isu kekurangan bekalan beras negara dan kenaikan harga beras import mendapat perhatian Ahli-Ahli Parlimen pada sesi perbahasan hari kedua usul Kajian Separuh Penggal Rancangan Malaysia Ke-12 (KSP RMK12) di Dewan Rakyat, hari ini.

Mereka berpendapat masalah itu perlu ditangani dengan kadar segera bagi meredakan keresahan dalam kalangan rakyat memandangkan beras ialah makanan ruji di negara ini.

Datuk Seri Dr Wee Jeck Seng (BN-Tanjung Piai) menggesa kerajaan supaya mengambil tindakan segera bagi menampung kekurangan 38 peratus bekalan beras untuk kegunaan tempatan.

Beliau berkata negara berdepan saingan sengit dari Indonesia yang ketika ini mempunyai 42 peratus kekurangan bekalan beras tempatan dan Filipina yang merupakan negara pengimport beras terbesar di Asia Tenggara dengan nilai import mencecah kira-kira US$1.3 bilion pada 2021.

“Tambahan pula, kerajaan India telah menyekat eksport beras dari negara berkenaan yang telah melonjakkan harga jualan beras putih import di seluruh negara daripada RM2,350 satu tan kepada RM3,200 satu tan berkuat kuasa 1 Sept 2023 iaitu kenaikan sebanyak 36 peratus.

“Kenaikan mendadak ini akan menyebabkan golongan B40 dan M40 semakin sukar untuk mendapatkan keperluan karbohidrat seharian seterusnya meningkatkan kerisauan rakyat Malaysia pada masa yang mencabar ini,” katanya.

Beliau turut mencadangkan kerajaan supaya mengimport bekalan beras dari negara pengeksport beras selain India seperti Vietnam, Thailand dan Pakistan dengan segera sebelum isu kekurangan bekalan itu menjadi lebih parah.

Selain itu, Tan Sri Muhyiddin Yassin (PN-Pagoh) berkata beras ialah barangan terkawal dan kerajaan seharusnya mencari jalan bagi mengawal harga agar ia tidak menjadi terlalu mahal sehinggakan tidak mampu dibeli oleh rakyat.

“Jangan lupa bahawa selepas pandemik, ramai rakyat telah jatuh miskin …. Adakah garis kemiskinan yang diguna pakai untuk menentukan status kemiskinan isi rumah masih realistik dengan mengambil kira kenaikan harga barang dan kadar inflasi semasa,” katanya.

Lim Guan Eng (PH-Bagan) pula meminta kerajaan menambah stok bekalan beras yang didakwa sukar diperoleh ketika ini bagi menampung keperluan rakyat.

Beliau turut meminta kerajaan mengkaji harga beras import bagi memastikan ia tidak terlalu tinggi sehingga menyukarkan rakyat untuk mendapatkan bekalan itu.

Isu sekuriti makanan melibatkan kebergantungan terhadap hasil import beras juga dibangkitkan Datuk Seri Doris Sophia Brodi (GPS-Sri Aman) yang mencadangkan kerajaan untuk menumpukan kepada peningkatan penanaman padi di dalam negara.

“Mengapa negara kita Malaysia yang mempunyai tanah subur, hutan luas dan iklim bersesuaian tidak maju dalam sektor penanaman termasuk ternakan? …. Kita masih bergantung pada negara lain untuk mendapatkan bekalan makanan seperti beras. Apa jadi dengan projek jelapang padi negara?” katanya.

Beliau berkata Projek Jelapang Padi Batang Lupar di Sarawak melibatkan keluasan 5,100 hektar, namun hanya 196 hektar yang sudah lengkap manakala baki kawasan itu masih dalam proses pembinaan fasiliti dan sebagainya sejak projek itu dimulakan sehingga sekarang.

Beliau membangkitkan persoalan berkenaan projek itu memandangkan Projek Jelapang Padi Kota Belud, Sabah dengan keluasan projek lebih besar dan ditubuhkan pada masa yang lebih kurang sama, telah menyumbangkan hasil.

— AlHijrah Online


KES BELLA: HAKIM INGATKAN ORANG AWAM TIDAK BUAT KENYATAAN, KOMEN MELAMPAU

KUALA LUMPUR: Hakim Mahkamah Sesyen hari ini mengingatkan orang awam supaya tidak membuat sebarang kenyataan atau komen di media sosial berhubung perbicaraan kes pengasas Rumah Bonda, Siti Bainun Ahd Razali yang didakwa mengabai dan menganiaya seorang remaja perempuan sindrom down berusia 13 tahun yang dikenali sebagai Bella.

Izralizam Sanusi yang mendengar perbicaraan kes itu berkata beliau akur bahawa semua rakyat Malaysia mempunyai hak untuk bersuara, namun terdapat undang-undang yang boleh dikenakan terhadap mana-mana individu yang melampaui batas dalam penulisan, hantaran, komen dan lain-lain di media sosial.

“Mahkamah ingin memberi amaran dan ingatan kepada orang awam terutama yang hadir di galeri awam supaya tidak membuat sebarang komen yang berbentuk fitnah, subjudis atau menghina mahkamah.

“Sekiranya perkara-perkara tersebut berlaku, saya percaya pihak yang mempunyai kuasa untuk mendakwa iaitu pihak pendakwaan boleh mengambil tindakan sewajarnya dengan merujuk kepada individu-individu terbabit secara spesifik yang membuat hantaran kerana jelas melanggar undang-undang menghina mahkamah dan subjudis,” katanya.

Izralizam berkata perbicaraan masih lagi berjalan dan tertuduh (Siti Bainun) juga belum didapati bersalah malah saksi pendakwaan kelima (SP5), Yasmin Nahar Mahmood masih belum selesai memberi keterangan.

“Jangan melampau atau melebihi undang-undang. Peguam tertakluk kepada etika manakala pendakwaan dan orang awam juga tertakluk pada undang-undang.

“Masih jauh lagi perjalanan kes ini dan SP5 masih dalam pemeriksaan balas, jadi simpan komen-komen yang berbentuk ‘contempt’ (menghina), subjudis atau memfitnah untuk diri sendiri, jangan disebarkan bertujuan mendapat followers dan sebagainya tetapi menjejaskan perjalanan kes ini,” kata hakim.

Izralizam berkata mahkamah perlu mengingatkan bahawa kebebasan bersuara adalah tertakluk kepada undang-undang yang berkaitan termasuk kandungan yang menghina mahkamah dan fitnah yang dianggap melanggar undang-undang Akta Komunikasi dan Multimedia 1998.

“Jangan membuat komen-komen yang mengganggu saksi, saksi pula tidak sihat, ditambah dengan komen-komen seumpama itu. Buat masa ini saya tidak mahu mengambil sebarang tindakan kerana tiada keperluan untuk berbuat demikian,” katanya yang turut mengingatkan orang ramai supaya tidak menyebarkan dokumen-dokumen di laman media sosial yang memperjudiskan kes ini.

Terdahulu, Timbalan Pendakwa Raya (TPR) Nor Azizah Mohamad memaklumkan kepada mahkamah bahawa terdapat komen-komen di laman media sosial yang dibuat oleh orang awam berhubung kes tersebut.

“Saya memohon mahkamah untuk memberi amaran kepada orang awam supaya tidak buat hantaran yang boleh memprejudiskan kes ini, ” katanya.

Peguam pemerhati yang dilantik Tunku Mahkota Johor Tunku Ismail Sultan Ibrahim, Datuk Baljit Singh Sidhu memberitahu mahkamah bahawa hantaran tersebut turut membabitkan pihak-pihak yang terlibat dalam perbicaraan.

Sementara itu, TPR Zahida Zakaria memaklumkan mahkamah bahawa Yasmin hadir ke mahkamah hari ini namun tidak dapat memberi keterangan kerana tidak sihat dan turut mengalami tekanan darah rendah.

“Semalam, Yasmin telah mendapat rawatan di klinik dan diberikan sijil cuti sakit, saksi mengalami tekanan darah rendah dan dilihat tidak berapa sihat untuk memberi keterangan. Pihak kami memohon untuk memanggil saksi lain iaitu pegawai tangkapan ASP Nazatul Madiyah Manaf dan Detektif Koperal Sadzly Sairen,” katanya.

Sementara itu, Pegawai Penyiasat Kanan Jenayah (D11) Siasatan Seksual Wanita & Kanak-Kanak di Jabatan Siasatan Jenayah Kuala Lumpur (IPK), Nazatul Madiyah berkata beliau telah menerima arahan untuk menangkap seorang wanita di sebuah kondominium di Wangsa Maju pada 6 Julai 2021 yang kemudiannya dicamkan sebagai Siti Bainun.

Saksi pendakwaan keenam itu berkata selepas tangkapan dibuat beliau telah menyerahkan laporan tangkapan kepada pegawai penyiasat kes dikenali sebagai Inspektor Suhaili, namun pegawai polis itu memberitahu Siti Bainun tidak direman kerana sedang menjalani kuarantin disebabkan COVID-19.

Sementara itu, Sadzly, yang juga jurufoto memaklumkan kepada mahkamah beliau telah diarahkan oleh pegawai penyiasat untuk mengambil gambar berkaitan dengan kes tersebut.

Bagaimanapun, saksi pendakwaan ketujuh itu bersetuju dengan cadangan peguam Nurul Hafidzah Hassan yang mewakili Siti Bainun bahawa beliau (Sadzly) tidak mengambil gambar beberapa barangan seperti cawan yang didakwa digunakan untuk menyimbah air panas kepada Bella.

Saksi itu bersetuju dengan cadangan peguam selain dua cawan tersebut, barang lain yang tidak diambil gambar termasuk batang penyodok, besi penyangkut langsir, tali rafia, kain perca pengikat mulut dan dua cecair pelembut fabrik disebabkan tiada arahan pihak atasan dan aduan daripada pengadu.

Siti Bainun, 30, didakwa atas dua pertuduhan iaitu mengabai dan menganiaya remaja perempuan itu sehingga menyebabkannya mengalami kecederaan fizikal serta emosi di sebuah kondominium di Wangsa Maju di sini antara Februari dan Jun 2021.

Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan bersambung pada 30 Mei ini.–AlHijrah Online


MENGAMUK PECAHKAN KERETA, POLIS TAHAN DUA LELAKI

TAIPING: Dua lelaki ditahan polis selepas tular satu video memaparkan seorang lelaki memecahkan sebuah kereta di hadapan Crystal Greek Residence, Taiping, kelmarin.

Ketua Polis Daerah Taiping, ACP Osman Mamat berkata, dua individu terbabit masing-masing berusia 29 dan 44 tahun ditahan kira-kira 12.55 tengah hari tadi.

Menurut ACP Osman, polis sebelum itu mengesan satu video yang ditularkan di laman sosial Facebook bertajuk ‘A Dog Died After Being Run Over So The Owner Decided To Take Revenge’.

Katanya, bertindak atas maklumat, Jabatan Siasatan Jenayah Ibu Pejabat Polis Daerah (IPD) Taiping telah mengesan dan menahan kedua-dua lelaki terbabit.

Jelas beliau, polis telah membuka kertas siasatan di bawah Seksyen 427 Kanun Keseksaan dan Seskyen 323 Kanun Keseksaan.

Sejak kelmarin, tular satu rakaman video berdurasi 1 minit 40 saat itu menunjukkan seorang lelaki memegang sebatang kayu sambil mengamuk dan memecahkan cermin belakang sebuah kereta jenama Mazda.

Difahamkan lelaki terbabit mengamuk selepas tidak berpuas hati anjingnya digilis mati pemilik kereta terbabit. – AlHijrah Online / Hamimah Hamid


KEMASUKAN PELAJAR IPT KE KAMPUS SECARA BERPERINGKAT BERMULA 1 MAC

KUALA LUMPUR: Pelajar Institusi Pengajian Tinggi (IPT) di bawah Kementerian Pengajian Tinggi (KPT) dibenarkan pulang ke kampus masing-masing secara berperingkat, bermula 1 Mac 2022.

Menteri Kanan Pertahanan Datuk Seri Hishammuddin Tun Hussein berkata, kemasukan tersebut turut melibatkan pelajar daripada universiti awam, politeknik, kolej komuniti dan Institusi Pendidikan Tinggi Swasta.

Katanya, KPT dan Kementerian Kesihatan Malaysia (KKM) telah menetapkan beberapa prosedur operasi standard (SOP) yang wajib dipatuhi bagi memastikan keselamatan pelajar.

Antara SOP yang ditetapkan adalah penetapan jumlah kemasukan pelajar sebanyak 70 hingga 100 peratus mengikut kapasiti IPT masing-masing dan hanya membenarkan pelajar serta staf lengkap vaksinasi untuk masuk ke kampus.

“Namun bagi pelajar dan staf IPT tidak divaksinasi lengkap, mereka perlu membuat ujian RT-PCR dan keputusan negatif tiga hari sebelum masuk ke kampus.

“Selain itu, ujian pengesanan COVID-19 menggunakan kaedah RTK-Ag perlu dilakukan seminggu sekali bagi mereka yang tidak divaksinasi lengkap, mengikut Strategi Pengujian COVID-19 Kebangsaan yang dikeluarkan oleh KKM.

“Bagi pelajar antarabangsa sedia ada dan baharu, hanya lengkap vaksinasi sahaja dibenarkan masuk ke Malaysia. Mereka juga wajib menjalani tempoh kuarantin selama tujuh hari atau sekiranya telah mendapat dos penggalak, tempoh kuarantin ialah selama lima hari,” katanya, hari ini.

Dalam masa yang sama, Hishammuddin memaklumkan IPT mesti mempunyai kapasiti untuk menampung bilangan pelajar hadir secara fizikal dan sentiasa mematuhi SOP pengajaran dan pembelajaran (PdP) yang ketat.

Pelaksanaan PdP secara hibrid atau secara dalam talian turut dibenarkan kepada IPT, katanya.

“Semua aktiviti sukan dan riadah perlu mematuhi SOP dikeluarkan oleh KKM. Pelajar pulang ke kampus juga wajib terus mematuhi SOP umum seperti memakai pelitup muka, mengamalkan penjarakan fizikal dan sentiasa menjaga kebersihan diri,” ujarnya.

Tambah beliau, kerajaan meminta semua pihak termasuk pentadbiran IPT, staf dan pelajar agar mematuhi SOP telah ditetapkan dengan penuh berdisiplin dan bertanggungjawab.

Menurutnya, ibu bapa, penjaga mahupun pelajar yang mempunyai sebarang pertanyaan lanjut boleh segera hubungi Bilik Gerakan COVID-19 KPT di talian 03-8870 6777/ 6949/ 6623/ 6628, layari laman web IPT atau terus hubungi Pegawai Penyelaras di IPT masing-masing.—AlHijrah Online


DUA MAUT KERETA TERJUNAM DALAM PARIT

IPOH: Dua lelaki maut selepas kenderaan yang mereka naiki terhumban ke dalam parit berhadapan Balai Bomba dan Penyelamat Meru Raya di sini awal pagi tadi.

Jurucakap Balai Bomba dan Penyelamat Meru Raya berkata pihaknya menerima panggilan kecemasan kejadian itu pada 5.19 pagi.

“Kereta jenis Honda Accord dinaiki kedua-dua mangsa mengalami remuk di bahagian hadapan dan pihak bomba menggunakan peralatan khas bagi mengeluarkan mangsa yang tersepit.

“Kedua-dua mangsa telah disahkan meninggal dunia oleh pegawai perubatan yang hadir dan pihak bomba berjaya mengeluarkan mayat mangsa 30 minit kemudian,” katanya dalam satu kenyataan hari ini.

Seorang daripada mangsa dikenali sebagai R Dhaarnish, 29, manakala seorang lagi tidak dapat dikenal pasti identitinya.

Operasi tamat sepenuhnya pada 7.44 pagi. — AlHijrah Online


PEMANSUHAN BIPK DITANGGUHKAN: JPA

PUTRAJAYA: Pemansuhan Bayaran Insentif Perkhidmatan Kritikal (BIPK), yang dijadualkan bermula 1 Jan 2020, ditangguhkan, demikian diumumkan oleh Ketua Pengarah Perkhidmatan Awam, Datuk Mohd Khairul Adib Abd Rahman.

Beliau berkata penangguhan itu dibuat sehingga satu kajian semula dilaksanakan dengan pihak yang berkaitan dan diputuskan Jemaah Menteri.

“Sehubungan itu, pelaksanaan pemansuhan BIPK kepada pegawai lantikan baharu melibatkan 33 skim perkhidmatan seperti dinyatakan dalam Pekeliling Perkhidmatan Bilangan 10 Tahun 2019 adalah ditangguhkan,” katanya dalam kenyataan hari ini.

Jabatan Perkhidmatan Awam (JPA) dalam kenyataan pada 25 Dis, 2019 memaklumkan pemansuhan BIPK hanya melibatkan pelantikan baharu mulai 1 Jan, 2020.

Menurut kenyataan itu, penerima BIPK sedia ada tidak terjejas dan akan terus menikmati pembayaran BIPK secara Khas Untuk Penyandang (KUP) mengikut kadar sedia ada yang dinyatakan dalam Surat Pekeliling Perkhidmatan Bilangan 17 Tahun 2007 sehingga meninggalkan perkhidmatan.

BIPK diwujudkan pada 1992 berikutan kekurangan bekalan tenaga kerja dalam sektor tertentu ketika itu yang bertujuan untuk menarik graduan berkhidmat dengan kerajaan. — BERNAMA


LELAKI CEDERA NAHAS KERETA BERTEMBUNG

RAWANG: Seorang lelaki cedera dalam nahas dua kenderaan bertembung di Jalan Dagang-Gamuda Garden, di sini petang tadi.

Penolong Pengarah Operasi Jabatan Bomba dan Penyelamat Malaysia (JBPM) Selangor Ahmad Mukhlis Mokhtar berkata, pihaknya menerima panggilan kecemasan kira-kira 2.16 petang sebelum mengerahkan anggotanya ke lokasi kejadian.

“Kemalangan melibatkan dua buah kenderaan antara Proton Waja yang bertembung dengan Mercedes.

“Terdapat seorang mangsa lelaki warga tempatan berusia 29 tahun yang merupakan pemandu Proton Waja tersepit dalam kenderaan,” katanya dalam satu kenyataan hari ini.

Mangsa mengalami kecederaan di bahagian dan telah diserahkan kepada pihak Kementerian Kesihatan (KKM), katanya.–AlHijrah Online


CAJ RM1 PENGELUARAN ANTARA BANK DI ATM BERMULA ESOK

KUALA LUMPUR: Bermula esok caj transaksi RM1 bagi pengeluaran antara bank menerusi mesin pengeluaran wang automatik (ATM) akan dikenakan semula kepada pelanggan.

Sebelum ini, caj tersebut dikecualikan di semua mesin Malaysian Electronic Payment System Sdn Bhd (MEPS) berkuat kuasa pada 6 April 2020.

Ia bagi membolehkan orang ramai mengeluarkan wang tunai daripada mana-mana ATM yang berkongsi sistem MEPS sewaktu pelaksanaan Perintah Kawalan Pergerakan (PKP).

Sejak Disember lalu, beberapa bank tempatan termasuk Bank Islam Malaysia Bhd, CIMB Bank Berhad, RHB Bank Berhad dan Maybank telah memuat naik notis mengenai caj semula itu di platform media sosial masing-masing.

Bagaimanapun, tiada caj akan dikenakan kepada pelanggan yang mengeluarkan wang dari ATM milik bank masing-masing. – AlHijrah Online


KEPUTUSAN SPM DIUMUM 16 JUN

PUTRAJAYA: Keputusan peperiksaan Sijil Pelajaran Malaysia (SPM) 2021 akan diumumkan pada 16 Jun (Khamis), menurut Kementerian Pendidikan (KPM).

KPM dalam satu kenyataan memaklumkan calon boleh mendapatkan keputusan peperiksaan SPM daripada sekolah masing-masing bermula pukul 10 pagi, manakala slip keputusan akan dihantar melalui pos bagi calon persendirian.

Calon sekolah dan calon persendirian juga boleh membuat semakan keputusan melalui kaedah secara dalam talian di pautan myresultspm.moe.gov.my untuk mendapatkan slip keputusan peperiksaan SPM 2021 mulai pukul 10 pagi pada 16 Jun sehingga pukul 6 petang pada 24 Jun.

Semakan juga boleh dibuat melalui sistem pesanan ringkas (SMS) untuk mendapatkan rumusan keputusan peperiksaan SPM 2021 dengan menaip SPMNoKPAngkaGiliran dan hantar ke 15888.

Sistem itu akan diaktifkan mulai pukul 10 pagi pada 16 Jun 2022 sehingga pukul 6 petang pada 22 Jun.–AlHijrah Online


Penjawat awam paling terdedah kepada rasuah

PUTRAJAYA, 29 Januari – Penjawat
awam adalah golongan yang berisiko tinggi terhadap rasuah khususnya bagi mereka
yang terlibat dalam pelaksanaan keputusan dan perolehan kerajaan, kata Ketua
Setiausaha Negara, Datuk Seri Dr Ismail Bakar.

Beliau berkata, kajian mendapati
sebanyak 40 peratus daripada pesalah yang ditahan oleh Suruhanjaya Pencegahan
Rasuah Malaysia (SPRM) adalah kalangan penjawat awam bagi tempoh 2011 hingga
2015.

Rasuah adalah isu kritikal yang
perlu ditangani secara sistematik dan menyeluruh kerana ia boleh menyebabkan
berlaku peningkatan pada jumlah kos modal dan pembangunan bagi apa jua program
atau projek yang dilaksanakan.

 “Ini sudah tentu memberikan kerugian besar
kepada negara. Rasuah bukan semata-mata kesalahan undang-undang. Tetapi juga
kesalahan sosial dan peradaban yang boleh menjejaskan imej Malaysia di mata
dunia,” katanya ketika berucap pada Majlis Pelancaran Pelan Anti Rasuah
Nasional (NACP) 2019-2023 di sini hari ini.

Memetik laporan Sinar harian, pelan
yang dilancarkan Perdana Menteri Tun Dr Mahathir Mohamad itu dibangunkan Pusat
Governans, Integriti dan Anti Rasuah (GIACC) dan mengandungi 115 inisiatif anti
rasuah merangkumi enam sektor.

Ismail berkata kajian Persepsi
Integriti Nasional (KPIN) mendedahkan bahawa penjawat awam juga kurang
kefahaman mengenai rasuah, khususnya yang berkaitan dengan 10 kesalahan rasuah
seperti yang terkandung dalam akta SPRM 2009.

Pelaksanaan NACP bagi tempoh lima
tahun akan datang itu amat signifikan dalam mencerminkan harapan rakyat untuk
membentuk sebuah negara yang bebas rasuah dengan warganya membudayakan
ketelusan, akauntabiliti dan integriti.

Mengalu-alukan pelancaran pelan
itu, Ismail berharap imej dan kualiti perkhidmatan awam dapat dimantapkan ke
arah memberi perkhidmatan terbaik kepada rakyat dan negara menerusi pelaksanaan
NACP.

 “Matlamat NACP yang mahu menjadikan penjawat
awam efisien dan responsif dalam memberikan perkhidmatan kelas pertama. Pada
masa yang sama, persepsi negatif masyarakat terhadap penjawat awam turut dapat
diperbaiki,”ujar beliau.

Beliau berkata pelan itu juga
dapat membantu menangani isu governans, integriti dan anti rasuah secara
menyeluruh, khususnya dalam perkhidmatan awam selain undang-undang yang
membolehkan tindakan punitif diambil terhadap pegawai yang sengaja menyebabkan
ketirisan, pemborosan atau pembaziran dana kerajaan.

Sambil menegaskan bahawa
pembaharuan ke arah mensejahterakan perkhidmatan awam dan rakyat amnya amat
perlu dilaksanakan dalam sektor awam demi menambah baik kualiti penyampaian
perkhidmatan.

 “Pemisahan kuasa antara badan pemerintah,
perundangan dan kehakiman perlu diutamakan dalam memastikan integriti
perkhidmatan awam tidak dipertikaikan.”

 “Doktrin pengasingan kuasa dalam amalan
demokrasi ini amat penting bagi melindungi kebebasan semua pihak dan untuk
menghindari daripada berlaku salah guna kuasa,” katanya.

Demi mencapai kecemerlangan di
peringkat antarabangsa dan memberikan perkhidmatan terbaik kepada rakyat,
Ismail berkata perkhidmatan awam perlu bebas daripada rasuah..


PM GUNA KENDERAAN SEDIA ADA DI PEJABAT, TOLAK MERCEDES S600

KUALA LUMPUR: Perdana Menteri Datuk Seri Anwar Ibrahim membuat keputusan untuk menggunakan apa saja kenderaan sedia ada di pejabat bagi kegunaan harian dan menolak kenderaan jenis Mercedes S600.

Katanya langkah tersebut diambil kerana tidak mahukan sebarang perbelanjaan baharu dibuat ke atas beliau.

“Saya ingin memaklumkan bahawa semalam saya telah menolak untuk menggunakan sebuah kenderaan jenis Mercedes S600, yang telah dibeli dan diperoleh oleh Jabatan Perdana Menteri (JPM) sebelum saya memasuki pejabat,” katanya menerusi hantaran di Facebook.

Anwar, 75,  yang mengangkat sumpah jawatan sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara di sini pada Khamis, sebelum ini mengumumkan untuk mengurangkan pembaziran dalam pentadbirannya.

Selain itu Anwar juga mengingatkan agar anggota Kabinetnya yang akan datang untuk tidak menggunakan peruntukan kerajaan bagi kemudahan peribadi, sebaliknya ia perlu diutamakan bagi mengatasi lonjakan kos sara hidup dihadapi rakyat ketika ini.


Lawatan khas Agong kukuhkan hubungan Malaysia-UAE

ABU DHABI, 17 Jun – Yang
di-Pertuan Agong Al-Sultan Abdullah Ri’ayatuddin Al-Mustafa Billah Shah
mengakhiri lawatan khas tiga hari ke Emiriah Arab Bersatu (UAE), semalam yang
memperkukuhkan lagi hubungan antara Malaysia dan negara Teluk Arab itu.

Ia merupakan lawatan pertama Seri
Paduka ke UAE selepas mengangkat sumpah sebagai Yang di-Pertuan Agong ke-16
pada 31 Januari.

Semasa lawatan itu, Sultan
Abdullah mengadakan perbincangan dengan Putera Mahkota Abu Dhabi dan Timbalan
Pemerintah Tertinggi Angkatan Tentera UAE Sheikh Mohamed bin Zayed Al Nahyan –
yang secara kebetulan adalah rakan kolej baginda pada tahun 1970-an

Sultan Abdullah dan Sheikh
Mohamed menuntut di Royal Military Academy, Sandhurst di United Kingdom dan
persahabatan akrab mereka terserlah dalam pelbagai detik semasa lawatan
tersebut, termasuk ketika Sheikh Mohamed menyampaikan foto yang merakamkan
kenangan kedua-dua mereka bersama ketika di Sandhurst.

Sheikh Mohamed datang sendiri ke
hotel penginapan Sultan Abdullah menginap untuk menjemput Seri Paduka sebelum
menuju ke Istana Presiden bersama untuk upacara sambutan rasmi ketika baginda
memulakan lawatan.

Sinar Harian yang memetik laporan
Bernama menyebutkan Sultan Abdullah dan Sheikh Mohamed merapatkan bahu ketika
kedua-dua mereka menunaikan solat Jumaat di Masjid Besar Sheikh Zayed di ibu
negara UAE sebelum mengucapkan selamat jalan di terminal Presiden Lapangan
Terbang Antarabangsa Abu Dhabi semasa Seri Paduka mengakhiri lawatan.

Semasa lawatan, Sultan Abdullah
berkenan bertemu dengan Timbalan Perdana Menteri UAE dan Menteri Hal Ehwal
Kepresidenan Sheikh Mansour bin Zayed Al Nahyan dan Menteri Toleransi Sheikh
Nahyan bin Mubarak Al Nahyan.

Dalam satu kenyataan, Istana
Negara menyatakan bahawa layanan istimewa yang diberikan kepada Seri Paduka
mencerminkan persahabatan erat yang terjalin antara mereka sejak kedua-dua
pemimpin itu bertemu lebih 40 tahun yang lalu.

Menurut kenyataan itu, secara
keseluruhan, lawatan khas itu merintis jalan bagi memupuk hubungan dan
kerjasama dua hala yang lebih mendalam antara Malaysia dan UAE dan menjadi
saluran untuk bertukar-tukar pandangan mengenai perkembangan serantau dan
global demi kepentingan bersama.

Seri Paduka berpuas hati
sepenuhnya dengan lawatan khas ke UAE dan berharap momentum ini akan berterusan
kerana kedua-dua negara sedang berusaha untuk meningkatkan hubungan dua hala
dalam pelbagai bidang, kata kenyataan itu.

Timbalan Menteri Luar Malaysia,
Datuk Marzuki Yahya, yang mengiringi Sultan Abdullah dalam lawatan berkata,
lawatan khas itu pasti akan meningkatkan hubungan Malaysia-UAE dalam jangka
panjang dan dijangka mewujudkan lebih banyak peluang dan kerjasama dalam
pelbagai bidang.

“Hubungan kami semakin
kukuh. Lawatan ini mencerminkan hubungan dua hala yang mesrat dan akrab antara
kedua-dua negara, ” katanya.

Turut hadir semasa lawatan khas
itu ialah Ketua Setiausaha Kementerian Luar Datuk Seri Muhammad Shahrul Ikram
Yaakob, Duta Besar Malaysia ke UAE Datuk Syed Md Hasrin Tengku Hussin dan
Konsul Jeneral Malaysia di Dubai, Datuk Yubazlan Yusof.

Yang di-Pertuan Agong turut
berangkat menghadiri perjumpaan dengan rakyat Malaysia yang menetap di UAE dan
berkenan melawat ke Wahat Al-Karama, tugu peringatan untuk wira-wira UAE yang
gugur demi berkhidmat untuk negara serta berangkat melawat Muzium Louvre di Abu
Dhabi.


TAMBAH BAIK SOP BAZAR: PENIAGA LEGA, WABAK TERKAWAL

Setakat 18 Ramadan lepas, data yang didedahkan Kementerian Perumahan dan Kerajaan Tempatan (KPKT) merekodkan 904 kes positif COVID-19 yang mempunyai kaitan dengan penularan di 22 Bazar Ramadan.

Ia dikesan hasil laporan sistem Hotspot Identification by Dynamic Engagement (HIDE) yang dibangunkan bersama oleh Bank Negara Malaysia (BNM) dan Kementerian Kesihatan Malaysia (KKM).

HIDE bertindak sebagai sistem yang menyenaraikan lokasi  titik panas yang berpotensi menjadi penularan COVID-19 dan ia memudahkan pihak tertentu melakukan tindakan awal bagi membendung wabak.

Bertindak atas maklumat itu,  KPKT mengarahkan 22 bazar terlibat di seluruh negara untuk menutup sementara operasi bazar sebagai langkah berjaga- jaga.

Pertama kali bazar Ramadan dibenarkan beroperasi ketika negara masih lagi bertarung dengan pandemik  COVID-19, angka positif meningkat sekaligus membuktikan aktiviti seumpama itu boleh menjadi medium penyebaran dan keputusan untuk tidak membenarkn operasi bazar Ramadan pada tahun lepas satu tindakan yang wajar bagi memberi masa dan ruang kepada kerajaan dan rakyat untuk ‘mengenal’ lebih dekat risiko virus ini.

Namun untuk tahun-tahun seterusnya, larangan penutupan bazar Ramadan tidak boleh dijadikan langkah atau jalan mudah  untuk membendung masalah ini kerana banyak poket peniaga kecil perlu difikirkan.

Apa yang perlu diubah adalah sistem pengurusan bazar yang lebih efisyen dan teratur agar risiko jangkitan itu dapat dikurangkan.

Tidak dapat dinafikan, terdapat pihak berkuasa tempatan yang berusaha sehabis baik agar prosedur operasi standard (SOP) dijaga ketat.

Namun kawasan bazar yang sesak dengan tiada penjarakan fizikal adakalanya berada di luar kawalan pihak berkuasa.

Tinjauan krew Berita Alhijrah sebelum ini di beberapa bazar di ibu negara mendapati, pematuhan penjarakan fizikal masih di tahap rendah di mana kesesakan  berlaku seolah-olah virus COVID-19 tidak wujud dan situasi ini amatlah membimbangkan.

Pengalaman penganjuran bazar Ramadan ketika musim COVID-19 ini haruslah dijadikan panduan kepada pihak tertentu untuk melakukan penambahbaikan di masa akan datang bagi memastikan suasana dan lokasi bazar Ramadan kekal selamat.

Pemakaian pelitup muka, saringan suhu, rekod kehadiran menerusi MySejahtera dan penggunaan cecair pembasmi kuman adalah satu rutin asas yang tidak perlu ‘diulang suara’ lagi.

Masalah utama ketika ini kaedah penjarakan fizikal satu meter yang sukar untuk dipraktikkan.

Dalam konteks bazar Ramadan, kawalan bilangan pengunjung pada satu-satu masa wajar diberi perhatian mengikut keluasan atau kapasiti bazar.

Kaedah ini boleh dibuat menerusi sistem nombor , dan pengunjung diberi masa terhad bagi memberi ruang kepada pengunjung lain untuk masuk.

Sistem ini telah dipraktikkan di sebahagian bazar cuma pelaksanannya perlu dipastikan berkesan dan tiada yang terlepas masuk tanpa nombor.

Laluan sehala juga mungkin salah satu alternatif yang boleh dipertimbangkan dengan memastikan tiada gerai atau meja yang terkecuali dari pandangan.

Cara ini bagi mengurangkan kontak dalam kalangan pengunjung apabila tiada pertembungan berlaku. Di setiap gerai pula wajib meletakkan tanda jarak satu meter dan bilangan pembeli dihadkan untuk satu-satu masa.

Selain itu, bagi  mengurangkan risiko jangkitan, kanak-kanak bawah 12 tahun juga tidak digalakkan untuk mengunjungi Bazar Ramadan.

Bilangan peniaga juga mungkin boleh dihadkan kepada dua orang sahaja  sebagaimana yang dipraktikkan di sebahagian bazar Ramadan di Selangor.

Cadangan-cadangan ini mungkin dilihat leceh dan tidak popular, tetapi demi memastikan kelangsungan pendapatan peniaga, dalam masa sama penularan jangkitan dapat dikawal, sesuatu  perlu difikirkan  agar tindakan atau arahan penutupan bazar tidak berulang lagi. Jika pun ada, mungkin berlaku dalam kes yang minimum.

Dalam isu ini, pihak berkuasa tempatan wajar mengambil tempat paling teratas disamping tanggungjawab pengguna sendiri.

Setiap pembaharuan pastinya mengundang ketidakpuasan hati pihak tertentu dengan mengambil kira kesan positif dan negatif.

Tapi fahamilah, kita semua berada di persimpangan dan dalam situasi genting ini sifat pentingkan diri perlu dibuang jauh- jauh.

Ekonomi negara dan rakyat perlu dijana, sama pentingnya dengan ‘rintihan’ petugas barisan hadapan yang perlu kita dengari.

Meskipun kita tidak bersama mereka yang setiap hari bergadai nyawa melawan musuh utama ketika ini, namun usaha kita dalam mematuhi SOP amat besar nilainya  buat mereka.

Kita tidak berpeluang merasai kehangatan memakai PPE, namun disiplin kita adalah kunci utama dalam memastikan  fasaliti kesihatan terus ampuh.

Berapa lama lagi, ‘perang’ ini akan berterusan, jawapannya terletak pada kita.

Mungkin  kita perlu akur dan belajar menerima  hakikat bahawa COVID-19 akan terus wujud dalam komuniti kita.

Andai habis segala usaha dan cara yang dilakukan, harapan terakhir kita mungkin bergantung kepada kejayaan Program imunisasi COVID-19 bagi membentuk imuniti kelompok dengan sasaran 80 peratus penduduk menerima vaksin.

Platform dan jalan telah tersedia, penggeraknya ialah KITA.

Hakikatnya kita belum gagal, cuma masih belum menang. — AlHijrah Online

Penulis adalah Editor / Penerbit Berita Alhijrah.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


WARGA EMAS DITEMUI MAUT DENGAN KESAN CEDERA DALAM TEKSI

KUALA NERUS: Seorang lelaki ditemui meninggal dunia dengan kesan cedera di dalam sebuah teksi yang dipercayai miliknya berhampiran Klinik Kesihatan Seberang Takir, pada malam khamis.

Lelaki tempatan berusia 51 tahun itu ditemui dalam keadaan tidak sedarkan diri di bahagian tempat duduk penumpang belakang kenderaan dengan kesan cedera.

Ketua Polis Daerah Kuala Terengganu, Asisten Komisioner Abdul Rahim Md Din berkata, pihaknya menerima panggilan berhubung kejadian itu sebelum sepasukan anggota dikerah ke lokasi kejadian.

Beliau berkata, siasatan di dalam teksi itu mendapati terdapat beberapa kesan kecederaan pada badan mangsa.

Lelaki itu bagaimanapun disahkan meninggal dunia oleh pegawai perubatan.

“Polis turut merampas sebilah pisau di atas pelapik tempat kaki bahagian pemandu.

“Pihak polis juga menahan seorang lelaki berusia 29 tahun untuk membantu siasatan berhubung kejadian tersebut,” katanya dalam satu kenyataan.

Mayat mangsa dibawa ke Unit Forensik Hospital Sultanah Nur Zahirah (HSNZ) untuk tindakan lanjut.

Motif kejadian sedang dikenal pasti dan kes disiasat mengikut Seksyen 302 Kanun Keseksaan.–AlHijrah Online


AHLI PARLIMEN PEMBANGKANG KELUAR DEWAN RAKYAT, PROTES TIDAK BAHAS ISU KWSP

KUALA LUMPUR: Permulaan persidangan Dewan Rakyat hari ini kecoh selepas semua Ahli Parlimen pembangkang bertindak keluar dewan selepas tidak berpuas hati apabila permintaan untuk membahaskan isu pengeluaran Kumpulan Wang Simpanan Pekerja (KWSP) bersasar ditolak.

Antara yang kelihatan meninggalkan Dewan Rakyat ialah Ketua Pembangkang Datuk Seri Hamzah Zainudin (PN-Larut), Wan Ahmad Fayhsal Wan Ahmad (PN-Machang), Datuk Seri Shahidan Kassim (PN-Arau) dan Datuk Awang Hashim (PN-Pendang).

Wan Ahmad Fayhsal sebelum itu bangkit membawa perkara berkenaan di bawah Peraturan Mesyuarat 18 (1) meminta kebenaran untuk membahaskan perkara itu kerana ia berkaitan dengan kepentingan orang ramai dan memaklumkan permohonannya membawa usul berkenaan pagi ini telah ditolak pejabat Dipertua Dewan Rakyat, Jumaat lepas.

“Usul berkenaan telah ditolak dengan alasan bahawanya Menteri Kewangan dan timbalannya telah menjelaskan berhubungan pengeluaran bersasar ini.

“Tetapi saya mendapat banyak pandangan dan keresahan daripada rakyat bahawa penjelasan dan ulasan daripada menteri dan timbalan menteri kewangan baru-baru ini tidak memuaskan, jadi izinkanlah kami untuk bahas perkara ini hari ini dengan berbaki dua hari lagi tamat sesi persidangan,” katanya.

Bagaimanapun Timbalan Yang Dipertua Dewan Rakyat Alice Lau Kiong menolak perkara itu dan memaklumkan mengikut Peraturan Mesyuarat 43 keputusan Speaker adalah muktamad dan sekiranya tidak berpuas hati, usul itu boleh dikemukakan sekali lagi.

Namun keputusan itu menimbulkan rasa tidak puas hati terhadap beberapa Ahli Parlimen termasuk Shahidan dan Hamzah yang bangkit memohon supaya Alice mempertimbangkan perkara itu sekali lagi kerana ia menyentuh kepentingan, namun Alice tegas dengan keputusan yang telah dibuat.

“Kalau begitu caranya…kalau tidak mahu ia dibahaskan, kita boleh keluar untuk menunjukkan kita protes perkara ini,” kata Hamzah yang kemudian bertindak keluar dewan sebelum diikuti oleh Ahli Parlimen pembangkang yang lain.

Timbalan Speaker kemudian mempersilakan mereka berbuat demikian.

Bagaimanapun ahli pembangkang dilihat memasuki semula Dewan Rakyat selepas mengadakan sidang media di luar dewan untuk mengambil bahagian dalam perbahasan Rang Undang-Undang Kewangan 2023 yang dibentangkan Timbalan Menteri Kewangan Steven Sim.

Terdahulu Sim membentangkan rang undang-undang itu bagi meminda Akta Cukai Pendapatan 1967, Akta Cukai Keuntungan Harta Tanah 1976, Akta Setem 1949 dan Akta Petroleum (Cukai Pendapatan) 1967.

Sesi perbahasan kembali hangat selepas Datuk Awang Hashim (PN-Pendang) mendakwa Menteri Sumber Asli, Alam Sekitar dan Perubahan Iklim, Nik Nazmi Nik Ahmad berbohong apabila menyatakan Kedah merupakan antara negeri yang paling banyak kehilangan tanah rizab Melayu dalam persidangan sebelum ini.

Hal itu menyebabkan Lim Guan Eng (PH-Bagan) bangun meminta Awang menarik balik perkataan bohong berkenaan kerana disifatkan sebagai unparliamentary atau bercanggah dengan peraturan Parlimen sebelum Alice turut meminta Ahli Parlimen Pendang itu berbuat demikian.

“Kalau fakta berkenaan tidak betul, kata fakta itu silap dan tidak betul dan minta balik dia (menteri) rujuk balik kepada fakta, tidak boleh kata terus kata dia bohong dalam dewan,” katanya sebelum berlaku pertikaman lidah beberapa ketika sebelum beliau meminta wakil rakyat berkenaan keluar dewan jika enggan bertenang.

Kekecohan tidak berhenti setakat itu apabila Datuk Che Mohamad Zulkifly Jusoh (PN-Besut) yang digantung selama tiga hari daripada Dewan Rakyat bermula Rabu lepas, hadir ke persidangan hari ini.

Kehadirannya itu menimbulkan pertanyaan Timbalan Yang Dipertua Dewan Rakyat Datuk Ramli Md Nor kerana Che Mohamad Zulkifly masih dalam tempoh penggantungan.

Rabu lepas, Ramli mengeluarkan perintah penggantungan selama tiga hari kepada Che Mohamad Zulkifly kerana kerap kali bangun mencelah dan enggan duduk apabila diarahkan berbuat demikian walaupun telah diberikan amaran sebanyak tiga kali.–AlHijrah Online


HAMPIR DUA JUTA KENDERAAN DIJANGKA MASUK NEGERI SEBELAH UTARA MENJELANG AIDILFITRI

BUKIT KAYU HITAM: Hampir dua juta kenderaan dijangka memasuki negeri sebelah Utara menjelang sambutan Aidilfitri hujung minggu ini.

Ketua Polis Kedah Datuk Wan Hassan Wan Ahmad berkata jumlah itu termasuk kenderaan yang akan melalui Kedah untuk ke Perlis dan Pantai Timur.

“Bagi penugasan Op Selamat kali ini, kita memberi tumpuan lebih di lokasi ‘blackspot’ yang kerap berlaku kemalangan. Terdapat 13 lokasi telah dikenal pasti iaitu masing-masing dua lokasi di daerah Kuala Muda, Baling dan Kulim/Bandar Baharu manakala tujuh lokasi di daerah Sik.”

“Seramai 220 pegawai dan anggota Jabatan Siasatan dan Penguatkuasaan Trafik ditugaskan untuk memastikan kawalan lalu lintas di seluruh Kedah berjalan lancar dan akan turut dibantu 89 anggota polis daripada elemen yang berlainan,” katanya.

Beliau berkata demikian kepada pemberita selepas majlis serahan sumbangan Aidilfitri kepada petugas di Markas Taktikal Pasukan Gerakan Am (Martak PGA) di sini hari ini.

Wan Hassan berkata orang ramai dinasihatkan sentiasa mematuhi peraturan jalan raya dengan tidak menjadikan jalan raya sebagai tempat untuk berlumba dan memotong secara berbahaya.

Selain itu, beliau berkata pemantauan oleh unit dron juga akan digunakan sekiranya perlu dan elemen kawalan di pintu sempadan akan lebih diperketat bagi memastikan tidak berlaku sebarang pencerobohon yang boleh menjejaskan keselamatan negara.

Dalam pada itu, Wan Hassan berkata sebanyak 136 daripada 152 pemohonan untuk menjual bunga api dan mercun telah diluluskan di seluruh Kedah.

“Setakat ini, sebanyak 15 kes kesalahan yang melibatkan nilai rampasan berjumlah RM53,000 telah dicatatkan dan disiasat di bawah Seksyen 8 Akta Bahan Letupan 1957.”

“Pasukan pemantau juga sentiasa membuat pemantauan di pasar malam dan bazar Ramadan bagi memastikan hanya bunga api dan mercun yang diluluskan sahaja boleh dijual kepada pembeli,” katanya.–AlHijrah Online


YAYASAN TAQWA PERUNTUK RM2.33 JUTA BANTU PELAJAR KURANG BERKEMAMPUAN

KUANTAN: Yayasan Taqwa Wilayah Persekutuan memperuntukkan RM2.33 juta daripada kutipan zakat Majlis Agama Islam Wilayah Persekutuan (MAIWP) sebagai pemberian bantuan persekolahan kepada 14,000 pelajar menerusi Program Jom Ke Sekolah.

Timbalan Menteri di Jabatan Perdana Menteri Fuziah Salleh berkata pemberian kepada pelajar daripada golongan kurang berkemampuan dan asnaf itu mula disampaikan secara berperingkat sejak November lalu sehingga hujung bulan ini.

Menariknya, bantuan berjumlah RM166.50 bagi setiap pelajar termasuk beg, pakaian seragam dan kasut itu juga turut dinikmati oleh pelajar bukan Islam, yang layak untuk menerima bantuan tersebut.

“Di Sabah dan Sarawak contohnya, ramai penerima bantuan program ini bukan beragama Islam seperti dari suku Murut, Kadazan dan sebagainya. Tapi disebabkan ia wang zakat, sebahagian besarnya ialah untuk orang Islam.

“Mereka daripada bukan Islam yang menerima bantuan itu dipilih daripada golongan tidak berkemampuan dan ini sesuai dengan konsep Rahmatan Lil Alamin yang dibawa kerajaan,” katanya kepada pemberita selepas melancarkan Program Jom Ke Sekolah 2020 Parlimen Kuantan di sini, hari ini.

Turut hadir ialah Ahli Dewan Undangan Negeri (ADUN) Teruntum Sim Chon Siang dan Ketua Pegawai Eksekutif Yayasan Taqwa Zabidi Nasa.

Fuziah berkata pemberian bantuan menggunakan wang zakat juga pernah dijelaskan sebelum ini menerusi fatwa daripada mufti Wilayah Persekutuan bahawa wang zakat boleh dimanfaatkan kepada bukan Muslim yang hatinya lembut dan tidak menentang Islam.

Beliau yang juga Ahli Parlimen Kuantan menambah, namun yang paling penting ialah pemberian dan agihan itu tidak sampai orang Islam berasa kecil hati, selain ia terpulang kepada fatwa dikeluarkan mufti negeri masing-masing.

“Malah di Wilayah Persekutuan ketika ini juga telah terdapat penerima manfaat wang zakat bukan beragama Islam, contohnya bagi pesakit di pusat-pusat dialisis yang menerima bantuan MAIWP,” katanya.

Bagi Parlimen Kuantan, Fuziah berkata seramai 506 murid terpilih daripada 21 sekolah sekitar kawasan Parlimen ini menerima bantuan tersebut dan daripada jumlah itu, 43 orang bukan beragama Islam.

Beliau berharap pemberian bantuan itu sedikit sebanyak dapat meringankan beban ibu bapa dalam membuat persiapan persekolahan selain menaikkan semangat pelajar untuk kembali ke sekolah tahun hadapan. — BERNAMA


GENCATAN SENJATA DI IDLIB DICAPAI

ANKARA: Gencatan senjata dicapai di barat laut Syria di Idlib awal pagi ini susulan pertemuan antara pemimpin Turki dan Rusia di Moscow, demikian laporan agensi berita Anadolu.

Menurut protokol
dipersetujui antara Presiden Turki, Recep Tayyip Erdogan dan rakan sejawatnya
dari Rusia, Vladimir Putin, gencatan senjata itu bermula jam 00:01 pada Mac 6 (hari
ini).

Di bawah protokol itu, Turki dan Rusia sebagai negara penjamin akan bertindak sebagai pemerhati gencatan senjata dan merujuk semula kepada pembentukan zon de-ekskalasi di Syria pada 4 Mei 2017 dan memorandum mengenai kestabilan di zon de-ekskalasi Idlib pada 17 September 2018.

Semasa mesyuarat semalam, kedua-dua negara mengulangi komitmen
penuh terhadap kedaulatan, kebebasan, kesatuan dan integriti wilayah Syria.

Mereka juga “menegaskan kesungguhan untuk memerangi sebarang bentuk keganasan dan menghapuskan semua kumpulan pengganas di Syria seperti yang ditetapkan Majlis Keselamatan Pertubuhan Bangsa-Bangsa Bersatu, selain bersetuju bahawa menyasarkan orang awam dan infrastruktur awam tidak boleh diterima dalam sebarang keadaan”.

Koridor keselamatan sejauh enam kilometer ke utara dan enam
kilometer ke selatan Idlib dari Lebuhraya M4 akan diwujudkan, demikian menurut protokol
itu.

“Garis ukur khusus bagi membolehkan koridor keselamatan itu berfungsi akan dipersetujui antara menteri pertahanan Turki dan Rusia dalam tempoh tujuh hari,” kata protokol itu.

Rondaan bersama Turki-Rusia akan bermula pada 15 Mac depan di sepanjang
Lebuhraya M4 dari penempatan di Trumba, dua kilometer ke barat Saraqeb, hingga
ke penempatan Ain-Al-Havr, kata protocol itu.

Susulan mesyuarat di Moscow itu, Erdogan dilaporkan pulang ke
Turki. – Terjemahan AlHijrah Online


JAWI DIARAH BEKERJASAMA DENGAN PDRM BERHUBUNG HIMPUNAN DI IBU NEGARA

KUALA LUMPUR: Jabatan Perdana Menteri (Hal Ehwal Agama) telah mengarahkan Jabatan Agama Islam Wilayah Persekutuan (JAWI) supaya bekerjasama dengan Polis Diraja Malaysia (PDRM) bagi menjalankan siasatan berhubung perhimpunan dan perarakan di ibu negara, Ahad lepas.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata JAWI selaku pihak berkuasa agama di Wilayah Persekutuan tidak akan berkompromi dengan sebarang perbuatan yang bertentangan dengan ajaran Islam serta undang-undang.

Beliau berkata pihaknya telah menerima laporan serta maklum balas masyarakat berkaitan perhimpunan dan perarakan di hadapan Kompleks Sogo dan Dataran Merdeka, Kuala Lumpur baru-baru ini.

“Jabatan ini ingin menasihatkan semua pihak agar akur dan menghormati kedudukan Islam seperti yang termaktub dalam Perlembagaan Persekutuan,” katanya dalam kenyataan hari ini.

Beliau berkata apa-apa usaha untuk mempromosi serta menormalisasikan gaya hidup songsang yang bercanggah dengan nilai Islam dan fitrah insan adalah tidak boleh diterima sama sekali.

PDRM dalam kenyataan pada Ahad memaklumkan pihaknya telah membuka satu kertas siasatan berhubung penganjuran perhimpunan dan perarakan berkenaan mengikut Seksyen 9 (5) Akta Perhimpunan Aman 2012 dan Seksyen 14 Akta Kesalahan Kecil 1995.

Seramai 150 orang terdiri daripada aktivis hak asasi manusia, mahasiswa dan ahli parti politik telah berhimpun dan berarak sambil memegang plakad antaranya tertulis ‘Imagine If Men Are As Disgusted With Rapes As With Periods, Child Not Pride, Trans Women Are Women, Police Your Behaviour Not My Body.’–AlHijrah Online


PERBINCANGAN MEJA BULAT BINCANG ISU KALIMAH ALLAH

KUALA LUMPUR: Satu Perbincangan Meja Bulat diadakan malam tadi bagi membincangkan isu penggunaan kalimah Allah oleh bukan muslim yang menjadi keresahan ramai.

Perbincangan itu dihadiri Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri.

Menurut Zulkifli, perbincangan tersebut bukan sahaja disertai oleh pakar-pakar perundangan, malah turut disertai oleh wakil daripada Kementerian Dalam Negeri, Jabatan Peguam Negara dan Bahagian Hal Ehwal Undang-Undang, Jabatan Perdana Menteri yang diyakini mampu mencetuskan buah fikiran dan pandangan yang bernas dan bermanfaat kepada kita semua.

“Bagi pihak kami di Jabatan Perdana Menteri (Hal Ehwal Agama), isu teknikaliti yang sudah melebihi 10 tahun ini diuruskan dengan tersusun dan berhemah.

“Pada 15 Mac, saya turun bertemu NGO PEMBELA bagi mendapatkan buah fikiran berkenaan hal ini. Keesokan harinya, satu perbincangan bersama Panel Pakar Akidah Jabatan Kemajuan Islam Malaysia (JAKIM) dan Penasihat Undang-Undang JAKIM diadakan bagi memperkemas penghujahan sedia ada,” katanya dalam satu hantaran di Facebook rasminya.

Tambahnya pertemuan bersama para Mufti turut diadakan sebelum ini bagi mencapai kesepakatan dalam isu berkenaan dan resolusi yang diputuskan oleh para Mufti telah diangkat kepada Majlis Raja-Raja dua minggu lalu.

Katanya lagi pelbagai siri penerangan kepada masyarakat awam berhubung isu tersebut diadakan melalui penulisan akhbar, radio dan siaran rancangan di TV Alhijrah serta Facebook live.

Zulkifli berkata beliau juga pernah menghasilkan sebuah buku sekitar tujuh hingga lapan tahun lalu yang mengupas polemik ini dari sudut neraca akidah Islam.

“Sebagaimana kita sedia maklum, KDN dan Kerajaan Malaysia telah memfailkan rayuan terhadap keputusan Mahkamah Tinggi Kuala Lumpur pada 15 Mac 2021.

“Semoga natijahnya nanti membawa manfaat yang besar kepada Islam sebagai agama Persekutuan,” katanya.

Mahkamah Tinggi Kuala Lumpur pada 10 Mac lepas telah memutuskan, penganut agama Kristian boleh menggunakan kalimah ‘Allah’ termasuk tiga perkataan Arab (Baitullah; Kaabah; Solat) dalam penerbitan agama mereka bagi tujuan pendidikan. — AlHijrah Online


PEMBEDAHAN KEMBAR SIAM: AGONG, RAJA PERMAISURI ZAHIR UCAPAN TAHNIAH KEPADA HTA

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan setinggi-tinggi tahniah kepada Hospital Tunku Azizah (HTA) Kuala Lumpur atas kejayaan pembedahan pemisahan pasangan kembar siam pramatang pertama negara.

Menerusi catatan di laman Facebook Istana Negara, Seri Paduka berdua turut menzahirkan rasa sukacita dan bangga atas kejayaan itu yang sekali gus turut mencipta sejarah sebagai pembedahan pertama seumpamanya di Malaysia.

Pembedahan pasangan kembar berusia 17 hari itu, yang dilaksanakan dengan jayanya semalam, diketuai Datuk Dr Zakaria Zahari dan membabitkan 13 doktor pakar termasuk enam pakar bedah kanak-kanak dari seluruh negara serta hampir 20 jururawat dan staf dewan bedah kanak-kanak.

Al-Sultan Abdullah dan Tunku Azizah turut menzahirkan rasa syukur apabila pasangan bayi kembar siam jenis Omphalophagus itu berjaya dipisahkan tanpa komplikasi.

“Seri Paduka berdua turut mendoakan agar pasangan bayi kembar siam tersebut berada dalam keadaan yang baik dan segera pulih serta dapat menjalani kehidupan seperti kanak-kanak lain,” menurut catatan itu.–AlHijrah Online


KES TEMBAK SERDANG: EMPAT LELAKI DITAHAN – POLIS

SERDANG:  Empat lelaki tempatan ditahan kerana disyaki terlibat kes tembak melibatkan kematian seorang lelaki di sekitar Bandar Kinrara, Puchong, di sini, pada Khamis lepas.

Ketua Polis Selangor Datuk Hussein Omar Khan berkata kesemua suspek yang ditahan masing-masing berumur 30-an  hingga 40-an itu kini direman hingga 18 Mei untuk membantu siasatan.

Beliau berkata polis mengklasifikasikan kejadian itu sebagai kes bunuh dan motif pembunuhan ini dipercayai berkaitan aktiviti gengsterisme dan dendam.

“Hasil siasatan mendapati mangsa berusia 31 tahun itu mempunyai sebilangan rekod jenayah dan terlibat dengan kegiatan gengsterisme.”

“Kami masih siasat dan pendekatan kita ada berkaitan dengan kegiatan gengsterisme yang mangsa terlibat,” katanya kepada pemberita selepas merasmikan Dewan Serbaguna Balai Polis Seri Kembangan di Balai Polis Seri Kembangan, Serdang di sini hari ini.

Pada Khamis lepas, seorang lelaki yang memiliki 21 rekod jenayah maut ditembak dalam kejadian di Jalan Bandar 1, Puchong di sini pada Khamis.

Ketua Polis Daerah Serdang ACP A A. Anbalagan dilapor berkata kejadian itu berlaku pada kira-kira 12.35 tengah malam ketika mangsa sedang berjalan kaki menuju ke kenderaan selepas makan di medan selera berhampiran.

Sementara itu, seorang lelaki warga emas berusia 70-an yang ditemukan mati di dalam kenderaannya di Selayang lima hari lepas, Hussein berkata motif kejadian dipercayai disebabkan hutang oleh suspek yang ditahan.

“Suspek ada berhutang dengan si mati. Mereka kenal antara satu sama lain dan tinggal di kawasan berhampiran. Suspek juga dikatakan selalu meminjam wang si mati dan disyaki untuk perniagaan barangan kemas kecil-kecilan milik suspek.”

“Sebelum itu, suspek ada meminjam RM3,000. Pada hari kejadian, suspek ada bertemu dengan mangsa dan dipercayai berlaku perselisihan faham antara mereka sehingga menyebabkan suspek menikam mangsa menggunakan garfu,” katanya.

Pada Rabu lepas, polis menahan seorang lelaki bagi membantu siasatan berhubung kes bunuh seorang warga emas yang mayatnya ditemukan berlumuran darah di dalam sebuah kereta di kawasan lapang berhadapan sebuah pusat beli-belah di Selayang, Jalan Selayang Baru.–AlHijrah Online


MALAYSIA DIJANGKA TERIMA BEKALAN VAKSIN COVID-19 PADA SUKU PERTAMA 2021 – KHAIRY JAMALUDDIN

KUALA LUMPUR: Malaysia dijangka menerima bekalan vaksin COVID-19 pada suku pertama tahun hadapan.

Menteri Sains dan Teknologi Khairy Jamaluddin Abu Bakar berkata petugas barisan hadapan antara yang akan diberi keutamaan untuk menerima bekalan vaksin awal tersebut.

“Bekalan vaksin awal dijangka diperoleh pada suku pertama 2021 dengan wajaran pertama untuk tiga peratus populasi negara yang terdiri daripada para petugas barisan hadapan meliputi sektor kesihatan dan keselamatan.

“Akses vaksin kepada masyarakat luar bandar dan pendalaman yang tidak berkemampuan akan diperhalusi dan diangkat sebagai keutamaan sejajar dengan COVID-19 ini dilihat sebagai satu keperluan awam,” katanya.

Khariy berkata demikian ketika menjawab soalan daripada ahli Parlimen Papar, Ahmad Hassan berhubung jaminan dari aspek kecukupan pembekalan vaksin untuk COVID-19 yang dikatakan sedang berada dalam penentuan harga tempatan dan apakah usaha kementerian dalam memastikan vaksin dapat dibekalkan secara saksama kepada rakyat luar bandar dan pedalaman yang tidak berkemampuan. — AlHijrah Online


REMAJA ANTI ISLAM LAWAT MASJID

PARIS: Seorang remaja perempuan yang membuat pelbagai kritikan terhadap Islam, hari ini melakukan lawatan ke masjid utama di Paris dan bertemu imam masjid tersebut Chems-Eddine Hafiz.

Dalam pertemuan selama kira-kira dua jam, gadis berusia 16 tahun itu yang dikenali sebagai  Mila turut dihadiahkan senaskah Al-Quran daripada imam masjid tersebut.

Menurut Hafiz, dia mahu gadis itu mengenali makna Islam sebenar.

“Islam jelas adalah agama yang harus dihormati,” kata Hafiz

Mila sebelum ini dikecam teruk sehingga mendapat ugutan bunuh susulan kritikannya terhadap agama Islam.

Pengkritik menganggap kecaman gadis itu sebagai tindakan provokatif dan Islamofobia.– AlHijrah Online


PERUNTUKAN SEKOLAH AGAMA, TAHFIZ DINAIKKAN KEPADA RM100 JUTA PADA 2019 DAN 2020

KUALA LUMPUR: Kerajaan terus komited memastikan institusi pendidikan pondok, tahfiz dan sekolah agama di negara ini sentiasa kekal berdaya saing selari dengan aspirasi negara.

Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary berkata, komitmen itu dapat dilihat menerusi jumlah dana yang disalurkan dalam bidang pendidikan agama yang meningkat kepada RM100 juta pada 2019 dan 2020 berbanding peruntukan pada 2017 dan 2018.

“Bermula tahun 2017, kerajaan persekutuan telah menyediakan peruntukan khas secara one-off sebanyak RM80 juta. Peruntukan ini merangkumi institusi pondok sebanyak RM50 juta dan tahfiz sebanyak RM30 juta.

“Manakala pada tahun 2018, kerajaan persekutuan telah memperuntukkan sebanyak RM75 juta. (Daripada jumlah itu) institusi pondok diperuntukkan sebanyak RM25 juta dan institusi tahfiz sebanyak RM50 juta yang disalurkan melalui Kementerian Pembangunan Luar Bandar (KPLB) di bawah seliaan GiatMARA,” katanya.

Jelas Ahmad Marzuk, pada tahun 2019 pula kerajaan memperuntukkan sebanyak RM100 juta secara one-off.

Peruntukan itu merangkumi RM25 juta untuk institusi pondok, RM50 juta untuk institusi tahfiz dan RM25 juta pula untuk Sekolah Agama yang disalurkan melalui Kementerian Pendidikan Malaysia.

“Keprihatinan kerajaan persekutuan berhubung perkara ini dapat dilihat menerusi pembentangan bajet 2020 iaitu sebanyak RM100 juta telah diluluskan di mana RM25 juta untuk institusi pondok, RM50 juta untuk institusi tahfiz dan RM25 juta untuk sekolah agama,” katanya.

Ujarnya kesemua peruntukan itu diagihkan melalui Jabatan Kemajuan Islam Malaysia (JAKIM).

Beliau berkata demikian ketika menjawab pertanyaan ahli Parlimen Parit Buntar, Datuk Seri Dr Mujahid Yusof Rawa yang meminta kerajaan menyatakan jumlah peruntukan diberikan kepada sekolah agama, tahfiz dan pondok bagi tahun 2017 sehingga 2020. — AlHijrah Online


SELANGOR, KEDAH ANTARA EMPAT NEGERI BERKEMUNGKINAN BANJIR KILAT DALAM TEMPOH 12 JAM

KUALA LUMPUR: Beberapa kawasan di empat buah negeri akan berdepan risiko banjir kilat dalam tempoh 12 jam, sekiranya hujan lebat atau ribut petir signifikan berlaku.

Jabatan Pengairan dan Saliran Malaysia (JPS) berkata, ramalan tersebut berdasarkan maklumat ramalan hujan oleh Jabatan Meteorologi Malaysia, sistem Southeastern Asia-Oceania Flash Flood Guidance System dan model ramalan banjir JPS.

Lokasi ‘hotspot’ yang berisiko banjir kilat di Kedah bagi daerah Padang Terap (Mukim Padang Temak serta kawasan sekitarnya) dan Sik (Mukim Jemari, Mukim Sok serta kawasan sekitarnya).

Di Selangor, banjir kilat dijangka berlaku di daerah Petaling (Pekan Hicom, Mukim Damansara serta kawasan sekitarnya) dan Klang (Mukim Klang, Kapar, Pekan Pandamaran, Pekan Kapar serta kawasan sekitarnya).

Di Sarawak, daerah Samarahan (sebahagian Samarahan serta kawasan sekitarnya) dan Kuching (Sebahagian Kuching serta kawasan sekitarnya) turut berisiko untuk banjir kilat.

Sabah bagi daerah Sandakan (Kg Jaya serta kawasan sekitarnya) turut dijangka berlaku banjir kilat.

Katanya notis kesiapsiagaan yang dikeluarkan itu bagi membolehkan semua penduduk terutama kawasan berisiko untuk berwaspada dengan sebarang kemungkinan berlakunya banjir kilat bagi tempoh tersebut.—AlHijrah Online


Tiga ancaman bom di Kuala Lumpur

KUALA LUMPUR – Satu objek dipercayai alat Letupan Termampat (IED) yang tidak sempurna ditemui di laman sebuah rumah di Bukit Damansara, Kuala Lumpur, petang semalam.

Ketua Polis Kuala Lumpur, Datuk Seri Mazlan Lazim berkata, IED itu ditemui orang awam pada 5 petang sebelum polis menerima maklumat pada 10 malam tadi.

Menurutnya, Unit Pemusnah Bom (UPB) sudah membuat pemeriksaan dan mengesahkan objek ditemui itu adalah IED tidak sempurna dan polis masih jalankan siasatan terhadap objek itu.

“Sementara  itu, pada 9 malam tadi pula, pusat kawalan Ibu Pejabat Polis Daerah (IPD) Brickfields menerima maklumat daripada pihak MRCB KL Sentral terdapat ancaman bom diletakkan di sekitar KL Sentral.

“Maklumat
itu dihantar melalui laman Twitter iMais-Uma Agencia
Sincera@aganciaimais, pada 7.21 malam,” katanya dalam satu kenyataan
media, malam tadi.

Mazlan berkata, polis kemudian memanggil UPB dan Unit Anjing Pengesan (K9) untuk membuat pemeriksaan sekitar KL Sentral.

“Setakat ini, tidak menjumpai sebarang objek mencurigakan serta dipercayai maklumat diberikan adalah maklumat palsu.

“KL Sentral setakat ini masih selamat dan tren serta perniagaan sekitar KL Sentral telah ditutup sekitar 11 malam,” katanya.

Mazlan berkata, pihaknya turut menerima ancaman sama di Kedutaan Russia, Jalan Ampang dan siasatan mendapati ia adalah palsu.

Tambahnya, polis kini sedang menjalankan siasatan dengan bantuan Suruhanjaya Komunikasi dan Multimedia Malaysia (SKMM) bagi mengesan pemilik akaun Twitter itu.

“Sekiranya orang awam ada sebarang maklumat, boleh menghubungi Pusat Kawalan Ibu Pejabat Kontinjen Kuala Lumpur di talian 03 2115 9999 atau Pusat Kawalan IPD Brickfields 03 22979268,” katanya. – SINAR HARIAN


ROGOL REMAJA: LELAKI ROHINGYA MENGAKU TIDAK BERSALAH

AMPANG: Dua lelaki Rohingya termasuk seorang remaja bawah umur mengaku tidak bersalah atas pertuduhan merogol remaja perempuan di dua mahkamah berasingan di Ampang, hari ini.

Tertuduh pertama iaitu seorang remaja berusia 17 tahun yang tidak diwakili peguam didakwa di Mahkamah Majistret Ampang.

Berdasarkan pertuduhan, remaja itu didakwa merogol remaja perempuan tempatan berusia 15 tahun berkenaan di tangga sebuah rumah di Taman Komersial, Pandan Indah pada Ogos lalu.

Dia dituduh mengikut Seksyen 376 (1) Kanun Keseksaan dan sabit kesalahan boleh dijatuhkan hukuman penjara sehingga 20 tahun serta sebatan.

Sementara itu, seorang lagi tertuduh, Mohammed Karim Mohammad Shobi, 20, didakwa di Mahkamah Sesyen Ampang bagi dua pertuduhan merogol mangsa yang sama.

Berdasarkan pertuduhan, tertuduh didakwa merogol remaja perempuan berkenaan di sebuah rumah tidak bernombor di Taman Komersial, Pandan Indah pada 3 petang, Oktober 2019 dan 1 tengah hari pada September lalu.

Mohammed Karim yang juga pemegang kad Pertubuhan Bangsa-Bangsa Bersatu bagi Pelarian (UNHCR) didakwa mengikut Seksyen 376 (1) Kanun Keseksaan yang boleh dijatuhkan hukuman penjara sehingga 20 tahun serta sebatan jika disabitkan kesalahan.

Hakim Norhazani Hamzah menetapkan agar tertuduh tidak boleh diikat jamin dan menetapkan 14 Disember ini sebagai tarikh sebutan kes untuk serahan dokumen.–AlHijrah Online


MUHYIDDIN SELESAI BERI KETERANGAN KEPADA PDRM BERHUBUNG ISU FATWA

KUALA LUMPUR: Bekas Perdana Menteri Tan Sri Muhyiddin Yassin selesai memberi keterangan kepada pihak polis, berhubung isu fatwa beliau yang mengharamkan mengundi calon Pakatan Harapan (PH) Suhaizan Kaiat, pada Pilihan Raya Kecil (PRK) Parlimen Pulai minggu lepas.

Keterangan pengerusi Perikatan Nasional (PN) itu, diambil di pejabatnya di bangunan Lembaga Pembangunan Malaysia (MIDA) di sini pagi tadi.

Terdahulu Muhyiddin dilihat memasuki bangunan berkenaan pada pukul 9.28 pagi dan meninggalkan bangunan berkenaan pada pukul 10.25 pagi.

Muhyiddin hanya tersenyum dan mengangkat tangan isyarat bagus, ketika ditanya pemberita yang berkumpul di bangunan berkenaan sejak pukul 9 pagi mengenai rakaman keterangan berkenaan.

Sementara itu, Ketua Polis Negara Tan Sri Razarudin Husain ketika dihubungi mengesahkan rakaman kenyataan berkenaan telah selesai, dan kertas siasatan akan dilengkapkan dalam masa terdekat sebelum dihantar ke Pejabat Peguam Negara.

“Siasatan dijalankan mengikut Seksyen 505 (b) Kanun Keseksaan dan Seksyen 233 Akta Komunikasi dan Multimedia 1998,” katanya.

Pada 2 Sept lepas, Ahli Parlimen Pagoh itu semasa Ceramah Perdana di Dataran Utama Kempas di Johor Bahru, didakwa mengeluarkan kenyataan bahawa “haram memberikan undi kepada Suhaizan.”

PRK bagi kerusi Parlimen Pulai dan Dewan Undangan Negeri (DUN) Simpang Jeram diadakan susulan kekosongan luar jangka berikutan kematian penyandangnya Menteri Perdagangan Dalam Negeri dan Kos Sara Hidup Datuk Seri Salahuddin Ayub pada 23 Julai lepas.

Suhaizan menang dengan majoriti 18,641 undi, sekali gus membolehkan parti itu mempertahan kerusi PH itu dengan memperoleh 48,283 undi, bagi menewaskan dua pencabarnya iaitu Zulkifli Jaafar daripada Perikatan Nasional (PN) dan calon Bebas Samsudin Mohamad Fauzi yang masing-masing mendapat 29,642 undi serta 528 undi. –AlHijrah Online


TIGA LELAKI PECAH TADIKA DITAHAN SELEPAS AKSI KEJAR MENGEJAR

IPOH: Tiga lelaki yang dipercayai terbabit dalam kes pecah tadika ditahan polis selepas kejadian kejar mengejar di Sungai Siput, Ahad lalu.

Ketiga-tiga suspek berusia di antara 20 hingga 29 tahun itu ditahan polis dari Ibu Pejabat Polis Daerah (IPD) Sungai Siput yang mengejar suspek dengan menggunakan kenderaan di kawasan Taman Tun Sambanthan.

Ketua Polis Daerah Sungai Siput, Superintenden Mohd Khaizam Ahmad Shahabudin berkata, jenayah tersebut diketahui polis hasil maklumat yang disalurkan orang awam menerusi hotline Pusat Kawalan Daerah (DCC).

“Pada 9 Julai lalu, tular di media sosial kejadian mengejar antara polis dan suspek yang disyaki terlibat dengan kes pecah tadika.

“Hasil daripada kejadian itu, polis berjaya menahan tiga lelaki dan merampas barang kes iaitu sebuah kereta jenis Proton Wira, barangan elektrik serta peralatan yang disyaki digunakan semasa pecah tadika,” katanya.

Jelasnya lagi, kesemua suspek ditahan reman selama lima hari bermula Isnin lalu hingga 14 Julai dan kes diklasifikasikan mengikut Seksyen 457 Kanun Keseksaan.

Justeru katanya, masyarakat dinasihatkan supaya tidak membuat sebarang spekulasi yang boleh menganggu siasatan. – AlHijrah Online / Hamimah Hamid


MAIS NAFI TERLIBAT PROJEK BAKUL MAKANAN

SHAH ALAM: Majlis Agama Islam Selangor (MAIS) menafikan pihaknya terlibat dalam projek pembekalan bantuan bakul makanan yang dilaksanakan oleh sebuah syarikat.

Setiausaha MAIS Dr Ahmad Shahir Makhtar berkata pihaknya menerima aduan daripada sebuah syarikat swasta yang melaporkan menerima pesanan pembelian dan invois yang menggunakan kepala surat rasmi berlogo MAIS bagi tujuan mendapatkan dana projek pembekalan bantuan bakul makanan.

Katanya hasil semakan pihaknya mendapati kedua-dua dokumen berkenaan adalah palsu dan MAIS tidak terlibat dengan projek pembekalan bakul makanan serta tidak pernah melantik mana-mana pihak menjadi ejen untuk projek bantuan yang berkaitan.

“Pihak MAIS akan melaporkan perkara ini kepada pihak polis agar siasatan dapat dibuat dan tindakan undang-undang yang tegas dapat diambil terhadap pihak yang melakukan jenayah pemalsuan dokumen di bawah Seksyen 468 Kanun Keseksaan (Akta 574) yang boleh dikenakan hukuman penjara selama tujuh tahun dan dikenakan denda,” katanya dalam kenyataan hari ini.

Ahmad Shahir berkata MAIS melihat perbuatan pemalsuan dokumen melibatkan MAIS ini adalah suatu jenayah yang serius kerana ia menjejaskan imej institusi tersebut dalam menyampaikan perkhidmatan yang terbaik kepada umat Islam khususnya di Selangor.

Justeru itu, pihaknya menasihatkan orang ramai agar lebih berhati-hati dan berwaspada dengan penipuan oleh mana-mana pihak yang menggunakan nama MAIS untuk tujuan mendapatkan sumbangan serta apa-apa kepentingan lain.

“Jika terdapat perkara yang meragukan, orang awam boleh mendapatkan pengesahan daripada MAIS dan merujuk kepada MAIS melalui talian 03-5515 3400 atau e-melkan terus ke pro@mais.gov.my.,” katanya.

Sebuah portal berita pada Selasa melaporkan seorang usahawan disyaki menggunakan logo MAIS pada kepala surat dokumen pesanan pembelian untuk mendapatkan dana berjumlah RM660,000 bagi melaksanakan projek bantuan bakul makanan. —AlHijrah Online


INSIDEN TEMBAKAN MASJID PARIS, SEORANG CEDERA

PARIS: Seorang lelaki bertindak melepaskan tembakan rambang di sebuah masjid di timur laut Paris malam semalam menyebabkan seorang mangsa cedera, demikian laporan agensi berita Anadolu hari ini.

Insiden itu berlaku di sebuah masjid di Rue de Tanger, bandar ke-19 di bawah Paris, yang juga kawasan terkenal dengan kepelbagaian agama dan budaya.

Penembak yang memakai topi keledar dilihat beredar dengan skuter selepas insiden itu, demikian menurut sumber tempatan.

Mangsa berusia 32 tahun dikejarkan ke hospital dengan beberapa kesan kecederaan akibat tembakan itu.

Ketika insiden berlaku, terdapat 15 individu di dalam masjid itu. Bagaimanapun, tiada mangsa cedera lain dilaporkan. — Terjemahan AlHijrah Online